CAF - Construcciones y Auxiliar de[...] (via Public) / CAF-EK TRANBIAK HORNITZEKO HIRU KONTRATU BERRI ESKURATU DITU 100 MILIOI EURO INGURUKO ZENBATEKOAGATIK\n06/06/2018 | Press release | Distributed by Public on 06/06/2018 07:23\nLuxemburgek berriro CAF hautatu du tranbiak hornitzeko.\nAstelehenean, ekainaren 4an, Luxemburgeko Garraioen ministroak, François Bausch-ek, eta Luxemburg hiriko burgumaisuak, Lydie Polfer-ek, hiriko tranbiaren linearen bigarren fasea, gaur egun eraikitzen ari direna, aurkeztu zuten prentsaren aurrean.\nFase horrek ez du ibilbidean katenariarik izango, geltokietan kokatuta egongo den elikadura-sistema izango baitu. Horietan, unitateek energia lurretik kargatuko dute. Fase berri hori zerbitzuan jartzeko, Luxtram operadoreak CAF hautatu du 12 tranbia hornitzeko. Lanen zenbatekoa 40 milioi euro baino gehiagokoa izango da. Horrekin lotuta, gogorarazi beharrekoa da CAFek operadore berarekin kontratua sinatu zuela 2015ean 21 unitate hornitzeko. Gaur egun, bidaiariekin operazioan daude.\nUrbos familiako tranbiak, egungo linean dagoeneko zerbitzuan daudenen antzekoak, superkondentsadoreeen energia-metagailuen eta geltokietan zorutik karga modu bizkorrean jasotzeko teknologiarekin ekipatuta daude. Hala, Luxemburg izango da CAFen teknologia berritzaile hori duten tranbien linea izango duen munduko bigarren. Horri esker, tranbia-sistemetan ohikoak diren katenariek hirietan sortzen duten inpaktu arkitektonikoa ekidin daiteke eta, era berean, lineako galera erreostatikoak ekidinda energia elektrikoa aurreztu eta balaztatze-energiaren berreskuraketa optimiza daitezke.\nCAF Taldeko CAF Power & Automation filiala izango da Luxtrami geltoki bakoitzerako bilketa-ekipoak eta instalazioak emateaz arduratuko dena.\nCAFek kontratu bana eskuratu du Friburgo (Alemania) eta Lund (Suedia) hirietarako\nAlemaniako Friburgo hiriak berriro ere CAFengan jarri du konfiantza beste bost tranbia hornitzeko kontratua sinatuta. Duela gutxi enpresak hornitu dizkion eta dagoeneko zerbitzu komertzialean dauden 12 Urbos tranbiako flotari gehituko zaizkie haiek. Kontratuak, gainera, eskaria beste zazpi unitateren erosketarekin areagotzeko aukera jasotzen du.\nOihan Beltzaren ertzean, Friburgok 220.000 biztanle inguruko populazioa du eta jasangarritasuna, eta ingurumena babesteko eta zaintzeko egiten duen ahalegina dira bere ezaugarri nagusiak. Hala, tranbiak dira hiriko elementu nagusia eta automobilen errepideko zirkulazioa bigarren tokian geratzen da.\nBestalde, Suediako hegoaldean dagoen Skåne eskualdeko garraio-operadoreak, Skånetrafiken-ek, CAF hautatu du Lund hirirako 7 tranbia hornitzeko. Unitate horiek gaur egun hirian eraikitzen ari diren linean zirkulatuko dute. Ibilbidean bederatzi geltoki eta 5,5 km-ko distantzia izango ditu.\nKasu horretan, CAFen kontratuak, aipatutako unitateen hornikuntzaz gain, 10 urteko epean horiek mantentzeko zerbitzua ere jasotzen du. Era berean, unitate kopurua handitzeko aukera ere jasotzen du.\nEskandinaviako herrialderako unitate horiek ere Urbos tranbia-plataformakoak dira. Bakoitzak 5 modulu izango ditu, bi noranzkokoak izango dira eta 32 metroko luzera izango dute. Puntako teknologia izango dute eta, horri esker, operazioko kontsumoak zein mantentze-lanen kostuak minimizatu ahal izango dira.\nBi kontratu horien bolumen orokorra 60 milioi euro ingurukoa da eta zenbatekoa igo egin daiteke handitzeko aukera horietakoren bat erabiliz gero.\nBeste behin, CAFek garraiorako kalitatezkoak, erosoak eta irisgarriak diren ibilgailuek eskaintzearekin lotuta duen konpromisoa erakutsi du. Horrekin, gainera, hiri eremuetarako garraio jasangarria bultzatzen du. Amaitzeko, gogorarazi beharrekoa da CAFeko tranbiak Europako hiri askotan ikus ditzakegula egun; besteak beste, hemen: Budapest, St. Etienne, Nantes, Belgrad, Utrecht, Birmingham, Edinburgh eta Stockholm.


Sifili - Wikipedia, entziklopedia askea.\nGaixotasun infekzioso, kutsakor eta kronikoa, Treponema pallidum protozooak sortua eta ia beti sexu-harremanen bidez kutsatzen dena. Txankro edo ultzerak dira bere lehen seinale eta tegumentuei, erraiei eta nerbio-sistemari eragiten die.\nSifilia gaixotasun infekziosoa da, zehazki benereoa, sexu harremanen bidez kutsatzen dena alegia. Frantseseria izena ere hartu du historian. Garai zaharretan oso zabaldua izan zen eta horren aztarnak literaturan ugari geratu dira. Gaur egun, herrialde garatuetan intzidentzia txikia dauka (39 kasu 2005an Euskal Autonomia Erkidegoan).\ninfekzio bakteriano primarioa, treponematosia, classic venereal disease (en)\nVenereal Disease Research Laboratory test (en) , Rapid plasma reagin (en) , Wassermann test (en) , FTA-ABS (en) , optical microscope (en) , Immunofluoreszentzia\npenicillin G (en) , Azitromizina, klindamizina, zeftriaxona eta doxiziklina\n090, 091, 091.2, 093, 094, 095, 096 eta 097\nAmerikatik XVI. mendean Espainiako konkistatzaileek Europara ekarritako gaitza zela uste izan da duela gutxi arte. Hipotesi hori eztabaidan dago egun, Erresuma Batuan XIV. mendeko hezurduretan gaitz honen arrasto garbiak aurkitu direlako. \n3 Gaixotasunaren faseak\nTreponema pallidum izeneko bakterio gram-negatiboak eragiten du. Treponema hori patogeno hertsia da eta gizakia du gordailu bakarra (ezin da aske bizi gizakiaren gorputzetik kanpo).\nSexu harremanen bidez transmititzen da gaitza. Bakterio eragilea oso sentikorra da, berehala hiltzen da gizakiaren gorputzetik kanpo; hori dela eta, kontaktu zuzenaren bidez besterik ezin da kutsatu sifilia.\nBigarren transmisio-bidea sortzetikoa da: kutsatutako ama batengandik bere umekiarengana, alegia.\nKasu gutxi batzuetan musu ematean ere kutsa daiteke, ahoan txankro sifilitikoak baldin badaude.\nSifiliaren bilakaeran hiru fase sintomatiko bereizten dira:\nSifili primarioa da. Inkubazioa batez beste 21 egun ingurukoa da. Agertzen den lehenengo zauria txankroa da, ultzera modukoa, zakil, alu edo ondestean. Txankro barnean milioka bakterio patogeno daude.\nSifili sekundarioa da. Handik bi hilabetera, gutxi gorabehera, hurrengo zauria agertzen da: enborrean eta gorputz-adarretan lesio gorriak ikusten dira. Ezaugarria berezia dauka batzuetan: esku ahurretan eta oinzoletan. Condylomata lata hartzen dute izena lesio horiek. Sukarra, pisu galera eta gongoil handituak ere nabari daitezke.\nSifili sekundarioa bakterio eragileak txankrotik odolera pasatzen direnean agertzen da, benetako septizemia eraginez.\nSifili tertziarioa da. Azalean edo hezurretan gumma izeneko lesioak agertzen dira. Fase hori tratatu gabeko sifilitikoen laurdenak besterik ez du garatzen. Sifili tertziarioa oso berantiarra izan daiteke, askotan 10 urte baino gehiago pasatzen baitira fase hori agertu arte. Gaixoak sendatuta dagoela uste badu ere, gaitza sor egoeran dago, bakterioek gongoil linfatikoetan bizirik irauten baitute. Fase horretan ere konplikazioak gerta daitezke bihotzean edo nerbio-sisteman: kasu larrienetan, gaixoak hil izan dira. Nerbio sisteman sortutako kalteak oso ohikoak dira, burmuinari eraginez (dementzia zen sifiliaren ondorio ohikoren bat antibitikoak agertu aurretik)\nRPR (proba) eta VDRL laborategi-probak.\nBakterio eragilearen behaketa mikroskopikoa\nGaur egun sifilia antibiotikoz senda daiteke, baina bakarrik lehen eta bigarren faseetan. Penizilina erabil daiteke hirugarren fasean ere, baina penizilina g-sodikoa izan behar da, eta zain barneko injekzioarekin bakarrik, antibiotikoa hobeto hedatzeko. Penizilinaren dosiak alda daitezke, gaixotasunaren egoeraren arabera. Lehen mailako infekzioetan, dosi bakar bat eman daiteke, baina txarrera joaten bada, dosi bat baino gehiago eman behar dira.\n↑ (Ingelesez) «Mapa - What syphilis was called before it was called syphilis (1274 × 581 px)» reddit (Noiz kontsultatua: 2019-06-15).\n↑ Cf. Efe Colón no trajo la sífilis a Europa, elmundo.es, 25-10-2010, consultado ídem


EBko zientzialariek esne-ekoizpena areagotzen duen hormonaren debekua mantentzen dute | Consumer\nEBko zientzialariek esne-ekoizpena areagotzen duen hormonaren debekua mantentzen dute\nBehi-somatotropina deritzonak egunean 2,3 litrotik 6,6 litrora igotzen ditu animalien errendimenduak.\narabera: Ostirala, 2001eko abuztuaren 24a\nEuropako Batasuneko (EB) Abereen Osasunerako Batzorde Zientifikoan bildutako zientzialari europarrek behien somatotropina (BST) hormona debekatzeko luzapenari eustea erabaki dute. Hormona horrek modu artifizialean handitzen baitu. Kide diren estatuetan substantzia horren baimena debekatzeko luzamendua abenduaren 31n amaituko da, eta behin baino gehiagotan luzatu da, 1994an bost urterako.\nEuropako Batzordeak zabaldutako Batzordearen azterketan, zientzialariek hormona horrek animaliaren osasunerako dituen arriskuak ezartzen dituzte. Egun batzuen buruan, gai horretako adituek gizakiengan dituen arriskuen berri emango dute.' Hormona hori, behi-somatotropina izenekoa, 2,3 litrotik 6,6 litrora igotzen da egunean, eta errendimendu handiko behi batek 75 litro ere eman ditzake egunean. Gainera, behien ekoizpen-fasea 30 egunetik 100era luzatzen du.\nSubstantzia horrek behietan izan ditzakeen ondorioen artean, mastitisa dago, hau da, errapeen hantura, animalien hankei eta apatxei eragiten dieten arazoak larriagotzea eta jaiotza-tasa gutxitzea. Azken kasu horretan, behi zaharragoetan, jaiotza-tasa %82tik %73ra igo da, eta gazteenetan, %90etik %63ra. Mastitisa izateko arriskua %79koa da behi hormonatuetan, eta %15ekoa tratatu gabeko behietan. Adituen ondorioen arabera.\nhormona-eu incrementa-eu producción-eu


Arte eszenikoen produkzinoa laguntzeko 1.460.000 euro onartu ditue - bizkaie.biz\nArte eszenikoen produkzinoa laguntzeko 1.460.000 euro onartu ditue\nBizkaie! 2019-03-11 12:07 Kulturea\nArte eszenikoak ikuspegi bateratuan landu gura dira.\nEusko Jaurlaritzako Kultura eta Hizkuntza Politika Sailak 1.460.000 euro onartu ditu arte eszenikoen produkzinoa sustatzeko, igazko ekitaldian baino 160.000 euro gehiago. Diru-laguntzino deialdi barri bat sortu dau horretarako, orain arte indarrean egozan beste lerro bi buztartzen dituana: antzerki-produkzinoa sustatzeko deialdia (igaz, 880.000 euro) eta jantzea produziduteko lerroa (igaz, 420.000 euro). Lehenengo lerro horren bitartez 24 proiektu lagundu zituen igaz eta jantzea produziduteko deialdiaren bidez, ostera, 22 ekimen. Gobernu Batzordeak pasa dan astean onartu eban diru-laguntzino deialdi barri hau.\nDeialdi horreek biak bakarrean batu dira arte eszenikoak ikuspegi bateratuan landu nahi diralako, antzerkia zein jantzea kontuan hartuz. Deialdi barriak lau modalidade izango ditu, aurreko modalitate bietan egozan zazpiak batzen baititu (antzerki-produkzinorako diru-laguntzetan lau modalidade egozan eta jantza produkzinoetarakoan beste hiru).\nHonako honeek dira deialdi barri honek dakarzan lau modalidadeak:\n- Hitzartutako zirkuituagaz egindako lanei zuzendutako laguntzak: Modalidade honen bitartez lagunduko dira SAREAko antzokietatik bira bat ziurtatuta daben produkzino proiektuak.\n- Produkzino eszenikoak I eta banaketea: Modalitate honetan eta hurrengoan produkzinoa laguntzeaz gan honen banaketea be laguntzen da. Modalidade honetan kalidadezko eta interesa daben proiektu emergenteak lagundu nahi dira batez be, eta horregaitik ibilbideak ez dau indar esanguratsurik.\n- Produkzino eszenikoak II eta banaketea: Modalidade honetan, barriz, kalidadezko eta interesa daben proiektuak laguntzeaz gan egituren iraunkortasuna bultzatu nahi da eta ibilbideak pisu handiago dau.\n- Arte eszenikoetako konpainien urte biko jardunetarako laguntzak: Euskadiko konpainia finkatuen urte biko antzerki jarduerea laguntzeko, epe luzeko estrategiak abian jarteko aukera hobeagoak izan deiezan.\nDeialdi honegaz batera, Eusko Jaurlaritzako Kultura eta Hizkuntza Politika Sailak baditu bestelako diru-laguntzino deialdi edegiak arte eszenikoak sustatzeko: Alde batetik, 630.000 euro inbertiduten ditu arte eszenikoak sustatzeko deialdiaren sei modalidadeen bidez; bestetik, Kultur Sormena deialdiaren barruan badagoz deialdi bi arte eszenikoei lotutakoak: koreografien sorkuntzea eta antzerki testuak. Modalidade bi horreetan 80.800 euro inbertiduten dira. Azkenik, Sailak baditu deialdi zuzenak eta arte eszenikoak sustatzeko programa zehatzak.


"J.S. Elkano. Aztarnaren bila"\nJ. S. Elkano. Aztarnaren bila erakusketak Juan Sebastian Elkanoren bizitzan sakondu nahi du (1487/88-1526): bisitariek aukera izango dute Elkanoren bizitzaren aztarnari segitzeko, eta jakiteko nolakoa zen Elkanoren bizitza zirkumnabigazioaren aurretik, bitartean eta ostean. Zirkumnabigazioa orain dela 500 urte abiatu zen, espezia-irletara joateko bide berri bat topatu nahian.\nErakusketa hau anbizio handiko proiektua da: Bizkaiko Foru Aldundiaren Kultura Sailak eta Seguros Bilbao enpresak babestu dute, eta beste hainbat kolaboratzaile izan dituzte, hala nola IKEA Barakaldo, Baskegur, Siloe, Antiquus, Horizonte Elkano eta Taberna Libraría. Gainera, bisitariak eskura izango ditu bai infografia interesgarri askoak âEl Correo egunkariko infografistek egin dituzte, Gonzalo de las Heras buru dutelaâ bai audio gidak, bisitan barrena gidatzeko âlau hizkuntzatan daude: euskaraz, gaztelaniaz, ingelesez eta frantsesezâ.\nErakusketa honetan dokumentazio ugari eta osoa erakusten da: besteak beste, badira hainbat hizkuntzatan idatziriko agiriak âgaztelaniaz, portugesez, italieraz, latinez eta malaysierazâ, eta horietako asko ez dira inoiz erakutsi jendaurrean. Agiri horiek transkribatu eta itzuli egin dira gaztelaniara, euskarara eta ingelesera; hala, bisitariak aukera ezin hobea dauka historiari begiratzeko.\nErakusketa hau antolatzeko, funtsezkoa izan da hainbat artxibategi, instituzio eta museoren laguntza. Besteak beste, erakunde hauek lagundu dute erakusketa: Archivo General de Indias (Sevilla), Euskadiko Artxibo Historikoa âLaurgainen deskubrituriko agiri garrantzitsuen erreprodukzioak eman ditu erakunde horrekâ, Arquivo Nacional da Torre do Tombo (Lisboa), BibliothÃ¨que Nationale de France, Biblioteca Nacional de España, Euskal Museoa, Museo Nazionale della Montagna de Torino eta Arabako Armagintza Museoa.\nVictoria itsasontzian Sanlucarrera iritsi ziren 18 marinelen artean, 4 ziren euskaldunak: Juan Sebastian Elkano bera âGetarian jaioaâ, eta Bizkaiko beste hiru gizon: Juan Arratia âBilbokoaâ, Juan Zubileta âBarakaldokoaâ eta Juan Akurio âBermeokoaâ.\nJulián Díaz Alonso arduratu da erakusketaren gidoia osatzeaz eta komisario-lanak egiteaz. Díaz Alonsok eskarmentu handia du alor honetan, hainbat erakusketa ekoitzi eta muntatu ditu hainbat museo eta interpretazio-zentrorentzat, eta, azkenaldian, espezia-irletara egindako nabigazioei buruzko dokumentazioa aztertzen ibili da. Halakoak zabaltzeko asmoz, saga bat sortu du, Sangre y especias, eta, oraingoz, bi eleberri argiratu ditu horren barruan. Azkenik, Elkano Fundazioak hala eskatuta, Juan Sebastian Elkanori buruzko audio-liburu biografiko bat amaitzen ari da.\nOrdua: Martes a viernes: 10:00- 18:00. Sábados, domingos y festivos: 10:00 - 20:00\nHelbidea: Itsasmuseum Bilbao - Euskal Itsas Museoa, Bilbao\n2019ko azaroaren 06an 06:23etan


Saint-Point-Lac - Wikipedia, entziklopedia askea.\nLes Grangettes, Labergement-Sainte-Marie, Malbuisson, Malpas eta Montperreux\n137 (%47.7) 144 (%50.2)\nSaint-Point-Lac Frantziako udalerria da, Doubs departamenduan dagoena, Franche-Comté eskualdean. 2013an 276 biztanle zituen.\n2007an Saint-Point-Lac udalerrian erroldatutako biztanleak 251 ziren. Familiak 96 ziren, horien artean 24 pertsona bakarrekoak ziren (4 bakarrik bizi ziren gizonak eta 20 bakarrik bizi ziren emakumeak), 32 seme-alabarik gabeko familiak ziren eta 40 seme-alabak dituzten bikoteak ziren.\n2007an 204 etxebizitza zeuden, 96 familiaren etxebizitza nagusia ziren, 99 bigarren erresidentzia ziren eta 9 hutsik zeuden. 107 etxeak ziren eta 97 apartamentuak ziren. 96 etxebizitza nagusietatik 68 bere jabearen bizilekua ziren eta 28 alokairuan okupaturik zeuden; 4 etxek gela bat zuten, 8 etxek bi zituzten, 8 etxek hiru zituzten, 20 etxek lau zituzten eta 56 etxek bost zituzten. 80 etxek euren parking plaza propioa zuten azpian. 41 etxetan ibilgailu bat zegoen eta 51 etxetan bat baino gehiago zituzten.\nSaint-Point-Lac udalerriko biztanleria-piramidea 2009an .\n2007an lan egiteko adina zuten pertsonak 163 ziren, horien artean 129 aktiboak ziren eta 34 inaktiboak ziren. 129 pertsona aktiboetatik 119 lanean zeuden (68 gizon eta 51 emakume) eta 10 langabezian zeuden (2 gizon eta 8 emakume). 34 pertsona inaktiboetatik 10 erretiraturik zeuden, 17 ikasten zeuden eta 7 "bestelako inaktibo" gisa sailkaturik zeuden.\n2009an Saint-Point-Lac udalerrian 98 unitate fiskal zeuden, 280 pertsonek osaturik. Pertsona bakoitzeko diru-sarrera fiskalaren mediana urteko 23.936 euro zen. \n2007an zeuden 11 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Saint-Point-Lac udalerrian 3 nekazaritza-ustiategi zeuden, 228 hektarea erabiltzen.\nMalbuisson (1,5 km)\nMalpas (1,8 km)\nLes Grangettes (1,9 km)\nMontperreux (3,2 km)\nLa Planée (3,5 km)\nTouillon-et-Loutelet (4,3 km)\nLabergement-Sainte-Marie (4,9 km)\nSaint-Antoine (4,9 km)\nOye-et-Pallet (5,1 km)\nFourcatier-et-Maison-Neuve (5,4 km)\nLes Hôpitaux-Vieux (5,7 km)\nMétabief (5,8 km)\nBNF: 15252751j (data)\nOrriaren azken aldaketa: 16 urria 2021, 02:30.


COVID-19aren aurkako txertoaren lehen dosiak iritsi dira Urduñara - Urduña - Aiaraldea.eus\nCOVID-19aren aurkako txertoaren lehen dosiak iritsi dira Urduñara\nAimar Gutierrez 2021-01-14 18:21\nNagusien egoitzako egoiliar eta langileek jaso dute gaur txertoaren lehen dosia.\nKoronabirusaren aurkako txertaketa kanpaina Urduñara iritsi da gaur. Nagusien egoitzako 60 egoiliar eta langilek jaso dute goizean COVID-19aren aurkako txertoaren lehen dosia.\n“Oso balorazio positiboa egiten dugu” azaldu du Silvia Barrios nagusien egoitzako arduradunak.\nEz da inongo arazorik egon, zahar-etxetik jakinarazi dutenez. Egoiliarrek ilusioz hartu dute lehen dosi hau. “Txertoa aurrerapauso berri bat da, hain zaila izan den azken urte hau atzean uzteko”.\nEspazio berezia egokitu dute Urduñako egoitzan gaurko txertaketa saioa gauzatu ahal izateko. Eskailera eta sarrera bereziak jarri dituzte kutsatzeko arriskuak ahalik eta gehien murrizteko asmoarekin.\nBaikor azaldu da ere Itziar Biguri Urduñako alkatea ere; baina ohartarazi du, koronabirusak kalean jarraitzen duen bitartean, oraindik existitzen dela nagusien egoitzan berriz sartzeko arriskua. Horregatik arretaz eta arduraz jokatzeko eskatu die herritarrei, eta adierazi du, orain arte bezala, koronabirus kasuen jarraipena egiten jarraituko dutela. “Agerpen berririk egotekotan kudeatuko genuke, orain arte kudeatu dugun moduan.”\nPandemia hasi zenetik lau gaixotu egon dira Urduñako nagusien egoitzan, eta guztiek lortu dute koronabirusa gainditzea. Maiatzean harrera beroa egin zieten lau egoiliarrei ospitaletik erresidentziara bueltatu zirenean.\nTxertaketa kanpaina aurrera\nhurrengo aste eta egunetan iritsiko dira COVID-19aren aurkako txertoak eskualdeko gainerako herrietara. Urduñan bezala, nagusien erresidentzietako erabiltzaileak eta langileak izango dira txertatzen lehenak.


Ekintzailetza korporatiboa bultzatzeko gakoak - Up Euskadi\nHASIERA / Berriak eta artikuluak / Ekintzailetza korporatiboa bultzatzeko gakoak\nAste honetan egin da Arabako Parke Teknologikoan “Made In Álava barne-ekintzailetza” jardunaldia. Bic Arabak eta Up!Euskadik antolatutako ekitaldian bertaratutakoek lehen eskutik ezagutu ahal izan zituzten Araban izan diren barne-ekintzailetzaren inguruko zenbait arrakasta-kasu, eta, horrekin batera, berrikuntza bultzatzeko zein egitura diren egokiak ere jakin ahal izan zuten.\nHasteko, barne-ekintzailetza modako hitz horietako bat dela irudi dezake, baina Eusko Jaurlaritzako Ekintzailetzako arduradun Luis Mª. Cañizaresek nabarmendu zuenez, funtsezkoa da enpresak biziraun dezan. “Merkatuaren premietara eguneratzen ez dakiten eta berritzen ez diren enpresak desagertu egin daitezke. Musika-industrian azken urteetan gertatu den eraldaketa edo gaur egun taxiekin gertatzen ari dena ikustea baino ez dago”, adierazi zuenez.\nHorregatik, honaino iritsita, galdera ez da zer da barne-ekintzailetza?, baizik eta nola susta dezaket nire enpresan?\nNola bultzatu barne-ekintzailetza?\nGaldera horri erantzuten saiatzeko, Mathieu Carenzo MBAko irakasleak eta inbertitzaileak zenbait gako partekatu zituen barne-ekintzailetza korporatiboa optimizatu eta bultzatzeko:\nBarne-talentuak bilatu, aurkitu eta haiekin konfiantza izatea.\nArrisku-kapital korporatiboa garatzea.\nEnpresaren kultura aldatzea.\nIngurune lehiakorra kontrolatzea.\n“Berritu nahi baduzu eta sortzaileagoa izan nahi baduzu, ezin dituzu komunikazioa eta ideiak kontrolatu, ideiei ateratzen utzi behar diezu”, Carenzok esan zuenez. Gainera, datu benetan deigarria partekatu zuen: “Enpresen % 80an norbaitek ideia bat duenean ez daki oso ondo nori kontatu”.\nSoluzio gisa, Siemens enpresaren adibidea jarri zuen, barne-ekintzailetzaren kultura oso barneratuta baitauka, eta tinko ezarritako irizpide batzuk ere baditu barne-ekintzaileak hautatzeko orduan.\nAzkenik, berrikuntza korporatiboa bultzatzeko jendeari esperimentatzen uztea oso garrantzitsua dela biltzen duen ideia azpimarratu zuen, porrotak zigortzea eta arrakastak saritzea biltzen duen ideiarekin kontrajarrita.\nNola egiten da barne-ekintzailetza Araban?\nGainera, jardunaldian, enpresa baten barruan ekintzailetzan aritzeko garaian izandako hiru arrakasta-kasu ezagutu ahal izan genituen Joseba Alustizaren (Encriptia/SVC), Joxe Mari Gallastegiren (Joma) eta Gaizka Grajales (Alcor Taldea) eskutik.\nSegurutasunaren sektorean 30 urtetik gorako esperientzia duen SVC enpresaren kasuan, aldiz, arlo digitalera jauzi egitea erabaki zuen enpresak zibersegurtasuneko zerbitzu eta soluzioak eskaintzen hasteko. Horrela sortu zen Encriptia, SVCren Spin-off enpresa bat, segurtasun esferikoa eskaintzea ahalbidetzen diena. “Baziren jada zibersegurtasuneko soluzioak eskaintzen zituzten enpresak, baina guztiak enpresa handira bideratuta zeuden eta bakar batek ere ez zituen ETEen premietara egokitutako zerbitzuak”, Joseba Alustizak bere hitzaldian adierazi zuenez.\nBestalde, Joma enpresak egindako bidea partekatu zuen Joxe Mari Gallastegik, produktu zaharkituak zituen enpresa txiki bat izatetik berrasmatu eta paketeriako enpresek duten arazo handienetako bati konponbide bat eskaintzera iritsi baita bide horren ondorioz. “AMIA azterketa bat egin ondoren, aukera izugarria aurkitu genuen paketeriaren merkatuan. Paketeen % 30 ez dira lehen saialdian entregatzen eta arazo handia da hori”, Gallastegik esan zuenez, “orain ez ditugu soilik metalezko kutxak saltzen, orain aurrezpena, efizientzia, moldakortasuna, eta abar, saltzen ditugu”.\nJardunaldiari amaiera emateko, Gaizka Grajalesek hartu zuen hitza eta Grupo Alcor izan duen prozesua kontatu zuen, azkenean soil-soilik teknologia berriak eta sortzen diren negozio-aukerak ardatz dituen dibisio berri bat sortu baitu taldeak. Gainera, aholku txiki bat ere utzi zuen ekintzaile guztientzat (arlo korporatiboaren barruan edo kanpoan): “Start-up askok egiten duten akats handietako bat bezero-kalkuluak, merkatu bolumena eta diru-sarreren kopurua da. Anbizio handiegikoak izaten direnez, ezinezkoa gertatzen da hori errealitatearekin uztartzea”.\nBarne-ekintzailetzan sakondu nahi baduzu eta zure enpresan horren aldeko dinamikak sortu nahi badituzu, sar zaitez BIC Arabaren webgunean edo jar zaitez harremanetan zuzenean BIC Arabarekin bicaraba@bicaraba.eus helbidean edo 945 29 82 82 telefono-zenbakian.\nIturria: Araba Ekinean


Erreportari miseriotsua by San Frantzisko Liburutegia - issuu\nErrosari erreportari famatua zen. Oso altua zen, ile gorria zeukan eta misterio asko argitu zituenez mundu guztiak ezagutzen zuen. Zapatu\nbezala, bere etxean programa\nmisteriotsu bat ikusten zegoen, gaueko 23:00an hasten zen eta goizaldeko 4:00etan amaitu. Zapatu gau horretan programa ikusi zuen , “Nuevo Mexikoko” herri batera joan ziren\nJendeak esaten zuen gauean, almazen batean, kristal apurtuen zaratak\nhorrelako soinu arraroak entzuten\nzirela. Orduan Errosarik almazen zahar horretara joatea pentsatu zuen misterioa argitzera. ”Nuevo\njendeari galdetzen hasi zen almazen hori non zegoen eta arotz batek esan zion “en la calle del terror” zegoela, eta non zegoen kale hori azaldu zion.\nAzkenean Errosari arotzak esandako tokirantz abiatu zen. Almazeneko atean arrakala asko zeuden\n“iiiiiiiiiii” eta… barruan obrak egiteko material asko zegoela ikusi zuen. Aurrera eta aurrera joan zen eta horma batetik zintzilikaturik zeuden gortina batzuk zabaldu eta ate bat arrakala askorekin ikusi zuen. Atea ireki “iiiiiii…” eta … labirinto handi-handi, ilun eta beldurgarri bat ikusi zuen. Bertara sartu\nzen eta ateak “krrrrras” egin\nsartzerakoan eta zarata handiz itxi egin zen. Ahalegindu egin zen atea irekitzen, baina ezin zuen ireki, orduan aurrera jarraitu zuen beste irteera aurkitzeko asmoz. Horma batera hurbildu eta kristal apurtuen zaratak entzun zituen baina berari ez zitzaion axola eta jarraitu egin zuen aurrera. Oso beldurtuta zegoen eta aluzinazioak entzun zituen. Bost segundo pasa ondoren ez zituen zaratarik entzun, orduan aurrera jarraitu zuen eta hiru ate ikusi zituen. Ate baten gainean kartel baten zegoen “aquel que elija la puerta equivocada desaparecerá” eta ez zuen jaki zein ate aukeratu. Azkenean erdiko atea ireki zuen eta …\nhantxe JENDE PILO BAT isilik eta bahituta ikusi zituen eta horrela ba kristal apurtuen zaratak entzuten ziren. Baina gazte batek esan zion Errosariri: -Ile beltzadun arotz batek bahitu egin gaitu!!\nErrosarik asko pentsa ondoren esan zuen: -Badakit nor den! Niri esan zidana non zegoen leku hau!\nHor, gela barruan, beste ate bat zegoen, Errosari sartu zen eta … arotza maskara batekin zegoen, maskara kendu zuen eta Errosariri esan zion: -Ja-ja!! Nik bahitu ditut hor dauden herritar guztiak eta zu engainatu egin zaitut. Ja-ja!!\nHalako batean “PUM” … norbaitek eskopeta batekin arotzari lepoan tiroa eman zion baina NOR...ZEN???


Ibex indizearen lau baliok bikoiztu egin dute balioa azken urtean - Ekonomiaren KZ\nBurtsan izandako igoerak izan dira nagusi azken urtean. Aldi horretan, immunizazio-prozesuarekin batera izandako susperraldiak Ibex 35ek 2020ko minimoak alde batera uzteko eta azken 12 hilabeteetan % 21,89 idazteko balio izan du. Baina distiratzen duen guztia ez da urrea. Hobekuntza honen atzean argiak eta itzalak daude. 20 kotizatuk selektiboko irabaziei aurre egiten dieten bitartean, beste seik igoerei ihes egiten diete. Lehen taldearen barruan, hiru baliok % 100etik gorako irabaziak dituzte.\nGuztien gainetik Sabadell nabarmentzen da. Josep Oliu buru duen erakundea ez da soilik Ibex indizeak 2021ean izan duen baliorik altuena ( % 92,3), baizik eta azken 12 hilabeteetan portaera onena izan duena ( % 115,3). Espainiako eta Europako banku-sektore osoari gertatzen zaion bezala, zorraren merkatuko errentagarritasunen gorakadak mesede egin dio Sabadelli. Zor-zorroaren jarduna hobetzeko balio duten errendimendu handiagoek tasa altuagoak aurreratzen dituzte, diru-sarrerak eta errentagarritasuna hobetzeko erakundeek gehien irrikatzen duten nahia.\nHala ere, Sabadellek izandako gorakada ez da zorraren bilakaeraren ondorio soilik. Erakundea penalizatuenetako bat izan zen krisia lehertu ondoren. Bere filial britainiarraren bilakaera negatiboagatik izan zuen arrisku handiagoak faktura pasatu zion. Orain, bankua zalantzak uxatzen ari denez, badirudi ez dagoela prest Erresuma Batuan dituen posizioak desegiteko, edo behintzat orain arte sortu zaizkion eskaintzek (Co-Operative Bankek 1.200 milioi eskaintzen zizkion) ez dutela asebetetzen. Bankuekiko sentimendu-aldaketa handitu egin da balorazio baxuen ondorioz. Erakundearen akzioek titulu bakoitzeko euroaren mugatik urrun jarraitzen dute, eta kapitalizazioa 3.800 milioira mugatzen da. Hau da, prezio baxuek zure kotizazioak gorabehera handiak izatea eragiten dute.\nEkitaldi honetako lehen bederatzi hilabeteetan erakundeak irabaziak % 82,3 handitzea lortu duen arren (370 milioi), Bloombergek kontsultatutako analisten adostasunaren arabera, Sabadellek bere potentziala agortu du. Apatia hori gomendioetan ere islatzen da. Enpresen % 12k erakundearen tituluak erostea gomendatzen du, eta % 64k, berriz, zorroan mantentzea.\nSabadellekin berdinduta, burtsako igoerei dagokienez BBVA dago. Carlos Torres buru duen erakundeak % 52,69 egin du gora 2021ean, eta irabaziak % 115,3ra igo dira azken 12 hilabeteetan. Igoera horiekin, ekintzek sei euroko muga berreskuratu dute, eta 2018ko urtarrileko maximoak ere jo dituzte. Bankuari buruz dagoen pertzepzioa hobetzeaz gain, haren emaitzak eta iraileko itzulera Euro Stoxx 50 pizgarri izan dira. Urteko lehen bederatzi hilabeteetan BBVAk 3.311 milioi irabazi zituen, aurreko aldi berean izandako 15 milioiko galeren aurrean. Hobekuntza horren ondoren, entitateak akzioak berrerosteko programa bat abiarazi du bere kapitalaren % 10aren truke (3.500 milioi euro bideratuko ditu), eta, aldi berean, dibidendua eskudirutan ordaintzen hasi da, % 35 eta % 40 arteko pay out batekin.\nGorabidean diren herrialdeetan negozioaren hobekuntza eta arriskuaren kudeaketa izan dira analistek BBVAri buruzko balorazioak hobetzeko haztegi perfektua. Azken asteetan, Société Generale eta RBC enpresek 6,8 eta 6,7 euroraino igo dute beren prezio objektiboa, hurrenez hurren. BBVA 7,2 euroraino igo daitekeela uste duten Santanderreko analistak baikorragoak dira.\nInflazioaren gorakadak ez ditu bankuak bakarrik irabazle. Jarduera ekonomikoaren susperraldia indar handiz nabaritzen ari da gaiekin lotutako enpresetan ere. ArcelorMittal da adibiderik onena. 2008tik hiruhileko mozkinik onena lortu izana (4.000 milioi euro) eta pasiboa 2016ko minimoetara murriztu izana (3.403 milioi euro) saritu zuten atzo inbertitzaileek. Enpresak % 4,19 jaso du, eta irabaziak % 112ra igo dira azken 12 hilabeteetan. Altzairutegia, gainera, gomendio onenetako bat da oraindik. Analisten % 86,4k erostea gomendatzen du, % 9,1ek mantentzea gomendatzen du eta % 4,5ek saltzea.\nHainbat aldiz huts egin ondoren, Fluidra bere irabaziak bikoizten dituzten balioen zerrendan sartzea lortu du ( % 100,36 12 hilabetetan). Konpainiak gainditu egiten du emaitzak aurkeztu zituenetik jasandako zuzenketa ( % -8). Kontu horiek zalantzaz jaso ziren, irabaziak hiru aldiz biderkatu zituen arren (221,4 milioi).\n← Evergrande azken unean saihestu du porrot adierazpena\nIMQko medikuen ustez, Adeslasek hautsi egin du bazkideen ituna →\nGasa % 5 igoko da urtarrilean\nIbexek 12.750 milioi irabazi ditu martxora arte


Guk lana, nahaste-borrasterik ez! - - Anboto.org\nGoiztidi Diaz Basterra (EAJ) 2018-12-14 08:30\nAsko dira urtean zehar ospatzen diren nazioarteko egunak. Urtero bezala, Azokak bere ateak ireki aurretik Euskararen Nazioarteko Eguna ospatu genuen. Aurten, gainera, Euskaraldiaren amaierarekin bat egin du. Baina abenduan badira beste egun garrantzitsuak ere, eta batzuetan itzalpean geratzen dira.\nAbenduaren 3a Euskararen Eguna izan zen, baina Ezgaitasunaren Nazioarteko Eguna ere bada. Horretaz gain, abenduaren 10ean ere Giza Eskubideen Nazioarteko Eguna ospatzen da. Zein garrantzitsua den pertsona guztiek beraien eskubideak bermatuta izatea. Baina gezurra badirudi ere, 2018. urtean oraindik ez daude pertsona guztien eskubideak bermatuta. Eta halan, ezgaitasunen bat duten pertsonek gaur egun ere diskriminazio egoerak jasaten dituzte.\nHorregatik, ondo dago nazioarteko egunak ospatzea, baina egunero izan behar dugu trabak dituztenei laguntzeko erronka. Egunero egin behar dugu lan pertsona guztien giza eskubideak bermatzeko. Denok gara pertsonak eta elkarren ondoan egon beharko genuke, eta ez elkarren aurka. Ondo dago egun batean aldarrikapenak egitea eta ondo dago ahoa berba potoloez betetzea, baina egunero egin behar da lana.\nHori izaten da zaila batzuentzat, errezagoa da berbekin nahaste-borraste bat egitea eta soilik norberari interesatzen zaionari garrantzia ematea. Ibai nahasian, arrantzaleen irabazia izaten omen da eta badirudi batzuek tinko eusten diotela atsotitzari beraiek sortutako nahaste-borrastean irabazia ateratzeko asmoz.\nAbenduaren 10ean Giza Eskubideen Nazioarteko Eguna ospatzen da, ezgaitasunaren nazioarteko eguna ospatu eta zazpi egun geroago. Ahulenak dira diskriminazioa eta gizartearen gutxikeriak pairatzen dituztenak. Baina lana egunero egin behar da, pertsonak izan behar dira lehenengo, eta ez norberaren intereserako nahaste-borrasteen sorketa.


kritiken hemeroteka » Bizitzaren simulazioa\n« Ipuin-erretratuak | Mugak »\nBizitzaren simulazioa Javier Rojo / El Diario Vasco, 2020-01-18\nIa berrogei urtez luzatzen da Rafa Egigurenen literatura-ibilbidea, baina egia esan berrogei urte honetan ez du idazlan askorik argitara eman. Urtez luzea bezain kopuruz laburra baita ibilbide hori. Hala ere, kopuru labur horretan beti kalitate berezi baten marka utzi du, obrak ontzen eta umotzen uzten dituen egile baten aurrean gaudelako froga. Bere literatura ezagutzen dutenak konturatuko ziren ekialde urruneko munduaren lilura eta aztarna agertzen direla oso maiz Egigurenek idatzitakoetan, sinadura moduko bat ia. “Txipiroiak bere beltzean” izenburua jarri dion narrazio bilduma honetan ere halako sinadura aurkitzen dugu. Narrazio batzuk ekialdeko mundura daramate, besterik gabe Txina edo Japon bezalako tokietan kokatuta baitaude argumentuak. Baina besteetan zeharkako erreferentzien bidez nabaritu dezakegu hango munduak sortzen duen lilura, adibidez, narrazioetako pertsonaiaren batek hango liburu bat irakurtzen duenean. Edonola ere, mundu exotiko hori hondoan dagonean ere erreferentzia-puntutzat har daiteke.\nEzaugarri honekin batera, beste ideia bat topatzen dugu maiz hemengo narrazioetan, kasu honetan narrazioen barne mugimendua zuzentzen duen ideia, honela labur bildu daitekeena: aldez edo moldez, bizitzea paper bat jokatzearen parekoa da, bizitza bera simulazio handia izango bailitzan. Teatroaren aipamena izan daiteke, edota besteek norberarengandik espero duten bezala jokatu beharra; ametsaren eta esna egotearen artean dudak planteatzea, edota maskararen atzean benetako aurpegia gordetzea, halako moduan non maskara eta aurpegia nahasirik gelditzen diren… pertsonaien bizitzetan beti dago irudikatu beharra, esaldi ezagunaren bidez adierazten dena: bizitza teatro hutsa da. Eta honek uzten du bizitza bera fartsa edo broma ikaragarria delako inpresioa. Rafa Egigurenen narrazioek, bestalde, dagoeneko desagertuta edo desagertzear dagoen mundu bat ekartzen dute begiradara, mundu bat, non erlijioa edo, hobeto esateko, eliza erdigunean dagoen. Eta idazleak teknika eta estilo aniztasunaren erakusketa eskaintzen duen bitartean, irakurleek narrazioen gozoa dastatzeko aukera izango dute orrialde hauetan zehar.


Sozialdemokraziaren Etorkizuna HEDABIDEAK ETA SARE SOZIALAK. ZER EGIN.\nHEDABIDEAK ETA SARE SOZIALAK. ZER EGIN.\nTESTUA (PDF): https://yadi.sk/i/aFu9_lK8kBMLRA\n1. Estatu Batuetako eztanda politikoaren zeharkako ondorio gisa, benetako eztanda jasaten ari dira sare sozialak. Sare sozial batzuetatik besteetara eta Whatsappetik beste berehalako mezularitzetara (Telegram eta Signal).\n2. Sare sozial handien gehiegikeriak oso nabarmenak dira. Eta iritzi publikoa kontrolatzeko eta manipulatzeko haien estrategia argia eta agerikoa da. Sektorearen leherketa horren ondorioz, beste sare batzuetara ihes egiten badute erabiltzaileek, oso modu positiboan baloratu behar dugu hori.\n3. Hala ere, hori ez da nahikoa. Alde batetik, erabiltzaileen ihes hori gertatzen bada ere, sare sozialen estrategia horiek mendebaldeko demokraziari egin dioten kaltea handia delako. Eta progresiboki gertatzen ari da duela urte batzuetatik.\n4. Orain arte behintzat, mendebaldeko klase politikoak jarrera pasibo eta konplizea izan du gertatzen ari zenaren aurrean. Duela gutxi, abenduan bertan, sare sozialen zentsura-gaitasuna mugatzeko Donald Trumpen ekimena Kongresuan blokeatzeko erabakia aho batez hartu zuten AEBetako errepublikanoek eta demokratek.\n5. Sare sozialek lehia askearen arauen eta esku-hartze publikoaren mende egon behar dute, eta esku-hartze horrek, gutxienez, sektore bakoitzeko aukera-aniztasuna bermatu behar du. Baina hori ez da nahikoa. Estatuek eragotzi egin behar dute sare horiek arrazoi batzuengatik edo besteengatik gustuko ez dituzten iritziak zentsuratzea.\n6. Hala ere, azken finean, betiko hedabide handien antzeko arazoa dugu hemen. Aniztasuna ez da nahikoa. Ez du ezertarako balio hedabideetan edo sare sozialetan eskaintza anitz egoteak, baldin eta hedabide edo sare guztiak enpresa handiek kontrolatzen badituzte. Enpresa horiek, berez, interes komun nabarmenak dituzte eta.\n7. Sozialdemokraziarentzat ezinbesteko kontua da. Demokrazia aurreratua ezinezkoa da ondo informatutako biztanleriarik gabe. Eta soldatapeko langileen interesak defendatzeko proiektu sozialdemokrata diluitu egiten da, ezinbestean, korporazio handiek kontrolatutako komunikabideek langileen iritzia sistematikoki deformatzen badute.\n8. Horren ondorioz, hedabide eta sareetako eskaintzaren aniztasuna ez ezik, horien kontrol korporatiboa pixkanaka mugatzea ere sustatu behar du sozialdemokraziak. Praktikan, horrek honako hau ekar dezake horrek:\nA. Sektoreko kazetarien eta langileen lan egiteko autonomia handitzea, horretara bideratutako estatutu profesionalen bidez.\nB. Akzio-titulartasunaz bestelako titulartasun modalitateak bultzatzea: kooperatibak edo publikoak. Bai titulartasun partziala zein osoa.\n9. Egia da hedabideen jabetza publikoak informazioa gobernuak gehiegi kontrolatzea eragin dezakeela. Hala ere, eztabaidagarria da sistema demokratikoarentzat kontzentrazio hori kaltegarriagoa izatea hedabide eta sareen kontrola esku korporatiboetan kontzentratzea baino, horiek guztiek interes komun nabarmenak baitituzte.\n10. EKAI Centerrek proposatu izan duenez, hedabideen eta sareen titulartasun publikoa erraz egin daiteke bateragarria aniztasunarekin, tokiko eta eskualdeko gobernuak bertan inplikatuz.


Ertzeko zatiak - Lazzaretto vecchio | Lazzaretto vecchio\nHasiera » bAst » Ertzeko zatiak\nOrain hamar urte inguru atera zuen Jon Sarasuak Ertzeko zatiak izeneko liburua, Yera Sánchez-en marrazkiekin, Argia etxearekin atera ere. Ameriketako kontuak dakartza gehienbat, testu laburretan. Egileak honela dio sarreran:\n“Nahasmena sor dezake testuok bidaia-kronika bezala ulertzeak. Ez baita eguneroko bat, ez kronika bat, ez kronika sentimental bat ere. Bidaiotan gertatutako gauza garrantzitsuenak ez dira kontatzen askotan, edo ez dira agertzen kronika batean agertzekoak liratekeen gertaera nagusiak, edo ezkutuan daude morbo gehien sortuko luketen uneak. Hondartzan bildutako egur puska, harri eta itsas-hondakinak bezala dira. Bazoaz hondarraren gainean oinutsik, eta txirla hura jasotzen duzu, beste hura ez, gero itsasoak borobildutako kristal bat, aurrerago baldosa puska obalatu bat, egur zati bat. Eta etxera daramatzazu, batzuk baino ez. Ez dute areetan zegoena errepresentatzen. Ez dute hondartzan gertatutakoa biltzen. Halaxe dira testu pusketok. Bidaietan lagunentzako bildutako objektutxoak, tartekakoak, aleatorioak, azkenean uste baino ugariago gertatu direnak.”\nMarrazkiei buruz honela dio:\n“Yera Sanchez lankideak irudiak tartekatu dizkie zati batzuei, argazkirik gabeko bilduma bati marrazkien keinuak erantsiz. Handik eta hemendik bildutako gauzekin eta nire ahozko deskribapenekin osatu du lanerako materiala, eta oroimeneko irudimenez janzten du idazkia. Uste dut hari gabeko bilduma biluzi xamar honek gogotik eskertu duela”.\n“Komeni, laburki, laneko oinarrizko zereginak aurkeztea. Lanki Ikertegia hamabi langileko taldea da une honetan, eta apurka osatuz doa. Hainbat diziplinetatik bertako kooperatibetan eta nazioarteko sare batzuetan funtzio batzuk betetzen dituen sormen-gunetxoa. Nagusiki euskal kooperatibei begira egiten du lan, baina lan-adarretako batek munduko hegoaldean pobreziatik sortzen diren kooperatibekin jarduten du, Mundukiderekin lankidetzan”.\n“Atal hau, bildutakoaren erdia, 2004ko ibilaldiari dagokio osorik. Han hasi zen paragrafoak biltzeko ohitura. Lau hilabeteko ibilaldi luzea izan zen, nagusiki Brasilgo Lurrik Gabekoen Mugimenduan egindako identifikazio-lana. Mugimendu horrekin elkarlan egonkorra hastea posible ote zen esploratze aldera, beren errealitatea ezagutzeko Brasilgo hainbat estatutan zehar egonaldi-programa bat prestatu ziguten, milaka kilometrotan zehar. Hango esperientziak lan-taldekoei konpartitzeko hasi nintzen idazten. Ibilaldi pertsonal hura, zati batean, ibilaldi kolektibo moduan sentitu bainuen. Ematen ari nintzen apurra ez zen nirea, eta jasotzen ari nintzena ere ez. “Guretzat” ari nintzen ikusten, ikasten”.\n“Harrera ona, irribarre erraza, begirada lasaia, tratu hurbila, laguntzeko prestutasuna. Hauek izan litezke norbait “pasta onekoa” dela esateko zerak. Ez dakit, zaila da definitzen. Pasta oneko jendea munduan nonahi dago tarteka. Baina pasta onekoak asko direnean, zurekin igurtzia izan duten harreragile gehienek hortik zerbait dutenean, zerbait dago hor.\nEskualdekoen estiloa? Giza izaeran ere nonbaitetik eragiten duen MST mugimendua? Brasil bera?\nBideak erakutsiko digu”.\n“Hiriak, auzoak, etxeak, errepideak. Gizakiak egina arrotza zaizu, barrua arnas faltan duzunean.\nLurra bera, hala ere, inoiz ez zaizu arrotz. Aski da eskuarekin landareak ukitzea eta lurra hartzea. Etxean zaude”.\n“Lehen atala itxi eta handik bizpahiru urtera hasten da bigarrena. Bigarren atal honetan ondorengo hainbat lan-bidaiatan bildutako puskak bateratu ditut. Koadernoetan gogoeta zatiak jaso, aireportuetan bukatu, eta etxeratzerako laneko lagunei bidaltzea izaten nuen ilusio, gehienetan bukatzera iristen ez banintzen ere.”\n“Brasilgo Lurrik Gabekoen Mugimenduarekin elkarlan egonkorra abiatu zen 2007an, Paraná estatuko eskualde batean, eta hara egindako lan-bidaiak dira hasierakoak. Milaka kilometro gorago Sergipe estatuan egindako identifikazio-bidaiatik ere bada zerbait. Sao Paulora beste arrazoi batzuengatik egindako bidaiaren bat ere bai. Beranduago, beste lan-ildo bati helduta eta Garabide izeneko erakundearen lehen pausoetan, herrialde andinoetako lan-bisita laburretatik ere geratu zen zerbait. Azkena idatzitakoak bigarren lan ildo honen harian, Nazio Batuen Erakundean, New Yorken idatzitako puskak dira, hegoaldeko herriekiko harremanaren ildoan. Bidaietako batzuetan gutxi idatzi dut, edo ezer ez, igoal gauza asko gertatu arren. Beste batzuetan, puska dexenterekin etorri naiz aireportuetatik”.\nFavelaren eta cyberrespazioaren artean\n“Lanhouse-an erreal eta erdi kostatzen da Internet ordua. Kale koloreko nerabez inguratua nago, batzuk beste ordenagailutan idazten, bakarren bat nire hizkuntza arraroari begira. Lokatzezko favela-karriketatik datoz neska-mutilak. Neskak txateatuz komunikatzen dira. Ondoko neskatilak uralita izango du teilatu, eta plastikoa leiho, baina ni baino hobeto moldatzen da bospasei lagunei txandaka skip-ez erantzun azkarra ematen. Nik ez baitakit.\nTxatean, neskak. Mutilak bitartean pistoladun bideojokoetan ari dira. “Hezkuntza sexistaren erruz” esango luke itsasoz bestaldeko progresiaren bertsio ofizialak.\nEz da hori muineko azalpena. Progresismoaren totemak antzuak dira neska eta mutilen arteko aldearen tolesdurak ulertzeko ere. Errealitatea, ordea, tematia da, eta ideologiek gutxien uste duten aldera aldatzen da. Eta neskak dira txatean ari direnak. Mutilak bideojokoetan. Adi datorrenari”.\nEdizio ona duen liburu atsegina duzu hau, irakurle, ene ustez. Baina hori zeuk erran behar duzu. Zatika-zatika irakurtzen da. E maravilhoso analizar a coiuntura. Yera Sanchez-en marrazkiak adierazkorrak dira oso, txit ederrak eta edergarriak.\nKontrazaleko testua dakargu hona:\nGertakari txikien zatiak, esperientzien kontakizunak eta mini-gogoetak biltzen ditu esku artean duzun liburuak. Hego hemisferioan izandako lan-bidaietan, bost urtetan zehar hurbileko lankideentzat idatzitako testu laburren bilduma da.\nHondartzan bildutako egur puska, harri eta itsas-hondakinak bezalako zerbait dira, egileak sarreran dioen moduan: “Eta etxera daramatzazu, batzuk bakarrik. Ez dute areetan zegoena errepresentatzen. Ez dute hondartzan gertatutakoa biltzen. Halaxe dira testu pusketok, lagunentzat tarteka bildutako zatiak”.\nBrasilgo eta beste herrialde amerikar batzuetako argi-ilunak dira, elkarlanaren harian lurrik gabekoen mugimendukoekin izandako igurtzietatik ekarriak. Egilearen barne egoerak ere irristatzen dira lerro artean. Hondartza hau sinplea bezain konplexua dela iradokitzen dute bildutako zatiek, baina ondorioak irakurlearentzat utziko ditugu, hondar aleak bezainbat izan daitezke eta.


Langile bat bat hil da Orozkon, garraiatzen zuen kargak harrapatuta - Orozko - Aiaraldea.eus\nAimar Gutierrez Bidarte 2021-06-10 13:02\nGaur galdu du bizia Oiartzungo Transportes Gexako 47 urteko langileak, atzo Orozkoko gasolindegian jazotako istripuaren ondorioz.\nGuardianeko Enpresa Batzordearen oharra\nHala eta guztiz ere, Guardianeko Enpresa Batzordeak oharra plazaratu du gertatutakoa salatzeko. "Ahal bezain beste informazio biltzen ari gara. Izan ere, kamioian zioan materiala Guardianekoa ez zen arren, Gexarena da lantegiko ohiko garraio zerbitzua", azaldu dute langileen ordezkariek. Euren hitzetan, Gexako garraiolariak aski ezagunak dira Guardianen, "eta baita euren lan-baldintzak ere".\nBatzordeko kideek gogorarazi dute duela urte terdi antzeko gertakari bat jazo zela fabrikaren barruan baina, zorionez, "susto" bat baino ez zela izan. Era berean, Guardianeko segurtasun departamentua "desagertu" dela salatu dute, produkzioari mesede egiten diola dirudielako, "langileen segurtasunaren kaltetan".\nGarraiolariek bizi duten prekarietatea ere jarri dute mahai gainean: "lan kargak jasanezinak dira eta lan-egunak amaigabeak. Hitzarmen sektoriala eta prebentzio araudiak urratzen dira, eta zuzendaritzak beste alde batera begiratzen du sistematikoki".\nGauzak hala, "prebentzioa eta bizitza" lehenesteko beharra jarri du komiteak mahai gainean, eta lan istripuen aurka "antolatu eta borrokatzeko" deia luzatu die langileei.\nGuardianeko Enpresa Batzordeak salatu du duela urte eta erdi antzeko gerkatari bat jazo zela lantegi barruan, baina "susto" bat baino ez zela iza\nLABek ere oharra argitaratu du gertatutakoa salatzeko. Sindikatuak nabarmendu du kamioilarien heriotzak ez direla estatistika ofizialetan sartzen, trafiko istriputzat hartzen direlako. "Administrazioek beste alde batera begiratzen dute, sektoreak bizi duen egoeraren ezagun izan arren. Azpimarragarria da garraiolariek jasaten dituzten lan istripuen gehiengoak errepideetako merkantzien garraioak urte luzez pairatzen daraman\nprekaritatea eta desarautze basatia agerian uzten dituela", nabarmendu dute oharrean, "gainera, garraiolarien eskubide eza ere nabaria da. Izan ere, lana mantendu ahal izateko, askotan kargatzaileen presak, ezinezko ordutegiak, gehiegizko pisudun kargak, prezio baxuak, lan egun luzeak eta atseden eza jasan behar dituzte".\nHorrez gain, LABek salatu duenez, kamilioiariak askotan derrigortzen dituzte kargak euren kabuz jarri eta kentzera. "Hauek eta honelako beste hainbat arrazoi dira lana modu seguru eta duinean egitea oztopatzen dutenak, garraiolarien bizitza arriskuan jartzeaz gain".\nGauzak hala, kalitatezko enpleguaren aldeko apustua egitea eskatu dio LABek Eusko Jaurlaritzari. "Politikak aldatzeko garaia da, baditugu alternatibak, borondate politikoa bakarrik falta da".\n11 kamioilari hil ziren iaz


Eusko Ikaskuntzako lehendakariak\nEusko Ikaskuntzaren sorreratik lehendakaritza hartu zutenen ibilbidea.\nEusko Ikaskuntzako lehen lehendakaria, gainera, 1918tik 1936ko Gerra Zibilera arteko lehen etapako bakarra izan zen. Zuzenbidean lizentziatua, Azpeitiko jaioterriko udal epaile gisa aritu zen. Ideologiaz karlista eta autonomista konbentzitua, 1911tik 1919ra bitarte lurralde Diputatu izan zen eta Gipuzkoako Foru Aldundiko lehendakari, 1919 eta 1924 artean eta 1930ean. Elkarrizketa eta negoziaziorako zuen gaitasun handia nabarmendu daiteke. Bereziki garrantzitsua izan zen 1931ko maiatzaren 31an Eusko Ikaskuntzak aurkeztutako Euskal Estatuaren Estatutu Orokorra idazteko izan zuen papera.\nLehendakari lanean aritu zen lau urteetan Gregorio Monrealek egitura eta prozedurak modernizatzeko erreformak bultzatu zituen eta sakon eta zehaztasunez heldu zion Eusko Ikaskuntzaren orientazio estrategikoaren gaiari, koordenada historiko berrien baitan. Horren ondorioz, maila guztietan berritzea izan zen eta 1918tik martxan ziren inertzia asko hautsi ziren. Agintaldi honetan euskarri digitaleko kultur eta gizarte edukiak sortu eta sustatzeko apustu estrategikoaren alde egin zen. Lehendakaritza utzi ondoren, Gregorio Monrealek RIEVen zuzendaritza hartu eta nazioarteko zientzia argitalpen gisa indartu zuen.\nGarai honetan sarean euskal zientzia eta kultura edukien sorreran aitzindari izan zen. Auñamendi Entziklopediaren digitalizazioa hasi zen, interneteko programa hezitzaileak jarri ziren abian. 1998an Euskonews jaio zen. Fondo dokumental, argazki artxibo eta argitalpenen katalogazio eta digitalizazio bidez, Eusko Ikaskuntzak ikerlari, ikasle eta herritarren eskura jarri zuen ondare, historia eta gizarte ikuspegitik balorea zuen informazio ugari. Eusko Ikaskuntzaren zabaltze eta hazte urteak izan ziren; egitura profesionalizatu eta sendotua eraiki zuen. Gizartearen onarpenaren isla izan ziren sari zenbait jaso zituen esfortzu honen ondorioz.\nSei urte horietan Eusko Ikaskuntzak ordura arte izan gabeko jarduera maila izan zuen: ekonomia hazkundea izan zuen orokorrean aldekoa zuen egoerari esker (aurrekontu handiena izan zuen) eta baita pertsonei dagokienez ere (bazkidegoen kopuru historiko gorenarekin). Heziketa, ikerketa eta dibulgazio lanak egin zituen, gizarte eta kultura alorrean ekarpenak egiten jarraitzeko XXI. mende hasieran Eusko Ikaskuntza izan behar zen erakunde ereduari buruzko beharrezko gogoeta alde batera utzi gabe. Zuzendaritza karguetan emakumeen presentzia mugarri izan zen egituren modernizazioan.\nEusko Ikaskuntzako bi fundatzaileren ondorengoa, Juan eta Miguel de Muñoarena, azken hau Gipuzkoako lehen ikastolaren sustatzaile 1914an. Seguru aski 1978an hasitako bigarren etapan Eusko Ikaskuntzak bizi izan duen momentu zailena kudeatu behar izan zuen Joxe Mari Muñoak. Ekonomia atzeraldi bate-betean, diru-sarreren geldialdia izan zen lehenengo eta gutxitze nabarmena ondoren. Ondorioz, energien sakabanatzea ekidin zen, zenbait jardueratan esfortzuak murriztuz. Eusko Ikaskuntzaren XVII. Kongresua gizarte aurrerapenerako berrikuntzaren baitan egin zen 2009an.


Enpleguaren bidez inklusioa bultzatzeko estrategiak partekatu dituzte Aldundiak eta Jaurlaritzak - Artikulua - Gipuzkoa ETORKIZUNA ORAIN\nEnpleguaren bidez inklusioa bultzatzeko estrategiak partekatu dituzte Aldundiak eta Jaurlaritzak\nMarkel Olano diputatu nagusiak Elkar-Ekin Lanean foru estrategia aurkeztu dio Idoia Mendia Lan eta Enplegu sailburuari.\nGipuzkoako Foru Aldundiak eta Eusko Jaurlaritzako Lan eta Enplegu sailak lan bilera egin dute gaur goizean Donostian, lan ildoak eta gizarteratzeko eta enplegurako estrategiak lerrokatzeko, bi eremu hauetan bat egiten baitute bi administrazioen eskumenek. Markel Olano diputatu nagusiak eta Idoia Mendia Lan eta Enplegu sailburuak hartu dute parte bileran. Bertan, foru erakundeak Elkar-Ekin Lanean estrategiarekin orain arte egindako bidea ekimenaren etorkizuneko planak mahai gaineratu ditu Olanok. Estrategia honek Gipuzkoan bazterkeria egoeran edo egoteko arriskuan dauden pertsonei zuzendutako kalitatezko enplegu inklusiboa sustatzea du helburu.\nOlanok gogorarazi duenez, gizarte desberdinkeriaren aurkako borroka da Foru Aldundiaren helburu estrategiko nagusia, are gehiago COVID-19 gaitzaren pandemiaren testuinguruan, eta Elkar-Ekin Lanean lehen mailako erreminta da ahalegin horretan. Azaldu duenez, estrategia Etorkizuna Eraikizen esparruan kokatzen da, eta, ondorioz, gobernantza eredu ireki eta elkarlanekoa da bere zutabetako bat. "Orain arte, Elkar-Ekin Lanean lan handia egiten ari da eskualdez eskualde, eta tokiko agentziak, enpresak, ikastetxeak, elkarteak… Lan-munduarekin lotutako eragile oro mobilizatzen ari dira, enplegu inklusiboa erraztuko duten sareak eratzeko", nabarmendu du. Testuinguru horretan, Eusko Jaurlaritza bazkide izateak duen garrantzian jarri du azpimarra.\nDiputatu nagusiak sakondu duenez, Gipuzkoa lurralde “inklusiboa” da, garapen ekonomiko eta sozialaren eredu aurreratuaren alde egiten duena. "Enpresa eredu lehiakor, eraldatzaile, gizatiar eta jasangarriaren aldeko apustua egiten dugu, pertsona guztientzako kalitatezko enplegu inklusiboa sustatuko duena", nabarmendu du, arreta berezia jarriz bazterkeria egoeran edo bazterkeria arriskuan dauden pertsonetan, enplegagarritasun ertain edo baxuko langabezia egoeran daudenetan eta lan prekarietateko egoeran daudenetan. "Indarrak batzea da arlo honetan eraginkorrak izateko modurik onena", azpimarratu du.\nForu Jauregian egin den bileran parte hartu dute, diputatu nagusiarekin batera, Jabier Larrañaga Sustapen Ekonomiko, Turismo eta Landa Inguruneko foru diputatuak; Jose Ignacio Asensio bigarren diputatu nagusiordeak: Maite Peña Gizarte Politikako foru diputatuak; eta Unai Andueza Proiektu Estrategikoetako foru zuzendariak. Eusko Jaurlaritzaren aldetik, sailburuarekin batera, Alfonso Gurpegui Enplegu sailburuordea ere izan da bileran.


Laugarren Mundua Mugimendua GKEak liburu bat atera du Europako pobreen integritatea defendatzeko | Consumer\nLaugarren Mundua Mugimendua GKEak liburu bat atera du Europako pobreen integritatea defendatzeko\nEuropan gutxieneko diru-sarreren azpitik bizi diren 60 milioi pertsonetatik 70 biltzen ditu.\nLaugarren Mundua Mugimendua GKEk “Pobreziaren aurka borrokatzen dutenen ahotsa” liburua aurkeztu zuen atzo Madrilen. Liburu horretan, pertsona guztien duintasunaren aldeko borroka defendatzen da, eta Europa bat planteatzen da, non pobreek “eraldatzeko eta proposatzeko indarra” izan behar duten, eta ez pisua.\nJean Venard Frantziako GKE horren ordezkariak aurkeztutako testuak Europan gutxieneko diru-sarreretatik behera bizi diren 60 milioi lagunetatik 70 biltzen ditu.\nVenard-ek esan zuen pobreenen itxaropenek eta ilusioek Europako Parlamentuan egon behar dutela, han eztabaidatzen baita “gure gizarteen etorkizuna, eta Europa eraikitzeko funtsezko une batean gaude”, eta erantsi zuen liburuaren helburua jendeari pobreziaren errealitateaz kontzientziatzeko balio izatea dela.\nTestuan jasotako testigantzetako bat Laugarren Mundu Mugimenduko boluntario Concepción Garciarena da. Hark Madrilen erdialdean bizi ziren eta ura estoldetatik hartu behar zuten zortzi familiaren kasua gogorarazten du. Garciarentzat, “izugarria eta bidegabekeriazkoa” da Espainian “harrizko adinean bezala” bizi diren pertsonak egotea.\nBeste lekukotasun bat Mari Cruz Sierrarena da: “Pobrezia gorrian, txabola batean, urik eta argirik gabe ikusten duzunean, hondoratu egingo zara, eta inork laguntzen ez badizu, okerrera egingo duzu”. Sierrak gehitu duenez, kasu askotan telebistak “makurtu egiten du, botere ekonomikoa duen jendeari arketipoak jartzen dizkiolako, eta dirurik ez baduzu, ez zara inor”.\nintegridad-eu libro-eu pobres-eu


Murala margotzen hasi dira kiroldegiko pasealekuan - Soraluze - Plaentxia.eus\nMurala margotzen hasi dira kiroldegiko pasealekuan\nEgoitz Unamuno 2021-08-27 10:49\nLian, atzo arratsaldean, murala margotzen.\nSororak talde feministak bultzatuta, egunotan Lian Monserrate muralgileak emakumeei eskainitako murala margotzen dihardu kiroldegiko pasealekuko horma batean, garabi baten laguntzarekin. Egileak aurreikusi du lana datorren astelehenean amaituko duela.\nMurala margotzeko ekimena Sororak talde feministak bultzatu du, “herrian emakumeen presentzia indartzeko”. “Kiroldegiko paseoan emakumeon borrokari erreferentzia egiten zieten muralak egon izan dira eta ideia hori berreskuratu nahi izan dugu”, adierazi dute taldeko ordezkariek. Hilabete batzuk lehenago Lian Monserrate muralgilearekin berba egin ondoren, talde feministak proiektua aurkeztu zion Udaleko Berdintasun Batzordeari eta honek oniritzia eman eta laguntza ziurtatu ostean, atzo ekin zion Lianek murala margotzeari eta aurreikusi duenez, astelehenean amaituko du.\nMuraleko irudiaren oinarria joan zen mendean ateratako zuri-beltzezko argazki bat da. Bertan, emakumeak ageri dira, arropak garbitzen, labadero batean. Muralgileak koloreak gehituko dizkio zuri-beltzezko irudiari, eta koloreen arteko kontraste horren bitartez, planteatuko dio hausnarketa ikusleari. Sororak taldeko kideen ustez irudi “adierazgarria” eta “indartsua” da, emakumeak elkarrekin lanean dihardutelako, haien arteko sareak ehuntzen eta ahizpatasuna harilkatzen”.\nLian Monserrate muralgilea Ameriketako Estatu Batuetan jaio zen 1981ean baina Kataluniakoa sentitzen da, 16 urte zituenetik L'Hospitalet de Llobregaten bizi izan baitzen. 2016an, ordea, Euskal Herrira etorri zen bizitzera, Atxondora, eta, harrezkero, bertan bizi da. Euskaraz ere ikasi du.\nLianek ofizio bihurtu du muralak eta grafitiak egiteko zaletasuna. 1996an egin zuen bere lehen murala eta, ordutik, 700 inguru egin ditu Europa osoan zehar; Italian, Grezian, Alemanian, Ingalaterran...\n2020an, kaleko artean espezializatua dagoen Streetart360 webguneak munduko ehun mural ederrenen zerrendan kokatu zuen Lianek Leitzako Atekabeltzen margotu zuen murala.\nLianen lanak ikusgai daude bere Facebookeko eta Instagrameko kontuetan.


Itsasoari begira - Elhuyar Aldizkaria\nHasiera » Erreportajeak » Itsasoari begira\nOzeanokoak dira planetako ekosistemarik ezezagunenetakoak. Han daude gizateriaren hurrengo erronka zientifikorik handienak, Nazio Batuen arabera. Indar eta ahalmen ikaragarriko gunea da, baina egoera kritikoan dago. Gizartea itsasora begira jarri eta erronka horiei heltzeko deia egin du UNESCOk. Itsas Zientzien Hamarkada izendatu du 2021-2030ekoa, itsasoari begira jar gaitezen. Hamarkadako erronka nagusiez hitz egin dugu itsasoko lau aditurekin.\nItsasoari zor dizkiogu gure planetako prezipitazioak, ur edangarria, klima epela, elikaduraren parte handi bat, baita arnasten dugun oxigenoaren zati oso handi bat ere. Funtsezko baliabidea da, Lurrean bizia egon dadin. Baina osasun-egoera gero eta larriagoa du, eta Nazio Batuek berek jarri zuten 2030erako helburu gisa ozeanoaren kudeaketa zuhurra eta jasangarria egitea. “Gure zibilizazioa denborarik gabe geratzen ari da ozeanoen osasunaren erabateko gainbehera saihesteko”, dio UNESCOk argitaratutako Itsas Zientzien Txosten Orokorrak. Uraren azidifikazioa, plastifikazioa, beroketa, eutrofizazioa eta kutsadura dira, gaurko egunez, itsasoak dituen arazo larrienetako batzuk. Haren kudeaketa jasangarriak, beraz, gure kontraesan eta muga askoren aurrean jartzen gaitu.\nNazio Batuek esana da ozeanoa ondo ezagutzea dela gizateriak une honetan duen erronka zientifiko handienetako bat. “Ez ahaztu bizia itsasoan sortu zela”, dio Ibon Cancio Uriarte PiE Plentziako Itsas Estazioko biologoak. “4.000 milioi urte eman ditu biziak itsasoan eboluzionatzen, lehorrean ez bezala, eta ikaragarria da hango biodibertsitatea”. Dibertsitate hori ikusezina da guretzat, baina milioika espezie daude identifikatu gabe.\n“Dibertsitate ikaragarri horretan, etengabeko lehian daude organismoak: elkarri aurka egiteko konposatuak ekoizten dituzte, esaterako, eta horietako askok interes handia dute ikuspuntu medikotik. Itsasoko mikroorganismoez, adibidez, ez dakigu apenas ezer, baina biodibertsitate handi horrek ahalmen farmazeutiko handiko tokia bihurtu du itsasoa. Nora begira dago industria bioteknologikoa? Itsasoari begira jarri behar du behingoz, etorkizuneko antibiotikoak, probiotikoak eta antioxidatzaileak bilatzeko, besteak beste”.\nAhalmen energetiko handiko lekua ere bada ozeanoa. Golkoko itsaslasterrak, esaterako, ur epela mugitzen du Mexikoko Golkotik Ipar Atlantikora. 100 m-ko sakonera eta 1.000 km-ko zabalera du: 80 milioi m3/s-ko emaria. Alegia, Amazonas ibaiaren fluxua baino 300 aldiz indartsuagoa. Beste forma asko ere baditu ahalmen energetiko horrek: olatuen indarra, mareak, gradiente termikoak, gazitasun-gradienteak, haizea… “Ozeanoko energiak Europar Batasunak kontsumitzen duen energiaren % 10 ekoitz lezake, eta % 0,4 besterik ez gara sortzen ari orain; haren ahalmenaren oso zati txikia. Bitartean, erregai fosilez eta energia nuklearraz hornitzen jarraitzen dugu”, dio Jesús María Blanco Ilzarbe EHUko ingeniariak eta itsasoko energiaren ikertzaileak.\nIbon Cancio Uriarte, biologoa eta PiEko-EHUko ikertzailea.\nBaliabide mineral garrantzitsuak ere eskaintzen ditu. Arazoa da itsas hondoaren % 5 bakarrik dagoela mapatuta. “Portugal, adibidez: munduko lurralderik handienetakoa da. Lur gutxi du, baina itsas hondoa izugarri handia, Portugal kontinentaletik Azoreetara eta handik Madeiraraino. Hango itsas-hondoa ezagutuko balute, baliabide ikaragarriak lortu ahal izango lituzkete”, dio Canciok.\nOzeanoko baliabideen oparotasun hori da, ordea, kasu askotan neurririk gabe ustiatu eta modu ez-jasangarrian kudeatzera eraman gaituena. Ozeanoaren funtzionamendua eta hango bizia ondo ezagutzea da kudeaketa jasangarria egiteko gakoetako bat. 2021-2030eko hamarkada Itsasoaren Hamarkada izendatuta, itsas zientzien garapena bultzatu nahi ditu UNESCOk.\n“Itsasoaren ondoan bizi gara euskaldunok, baina, ikerketari dagokionean, itsasoari bizkarra emanda bizi gara”, dio Ganix Esnaola Aldanondo fisikariak, etsipenez. Ozeanografia fisikoko ikertzailea da EHUn. “Arrantza kenduta, eta itsasotik erauz daitezkeen baliabide energetikoez harago, ez gara askorik egon itsasoari begira. Beste herrialde batzuekin alderatuta, askoz ere ikertzaile-komunitate txikiagoa dugu itsasoan lanean, 1:100 ratioan, kasu askotan”.\n“Egia esan, Ilargia hobeto ezagutzen dugu itsasoa baino”, dio Ibon Canciok. AEBri erreparatu besterik ez dago: ur azpian dute beren jabetzako lurraldearen % 50, baina 1.600 aldiz gehiago inbertitzen dute espazioa esploratzen ozeanoa esploratzen baino.\nZientzian, distira egiten duen oro ez da urre\nGanix Esnaola Aldanondo, fisikaria PiEko-EHUko ikertzailea.\n“Gezurra badirudi ere, itsasoa ikertzeko arazo handienetako bat datuena da”, —dio Eider Andonegi Odriozola AZTIko ozeanografoak—. “Gatazka handi bat dago. Batez ere Europako hegoaldeko herrialdeetan ohikoa da datuak partekatu nahi ez izatea. Tabu moduko bat dago. Guretzat, ekosistemen dinamikak ikertzeko, arazo larri bat da hori, ezinezkoa baita institutu bakoitzak datu horiek guztiak ikertzea”.\n“Nik ez dakit zer den, datuen banaketaren kultura-falta edo zer den”, dio Esnaolak. Itsasoaren gainazala aztertzeko, beharrezkoak ditu sateliteetako datuak. “Aurreiritziengatik, normalean AEBko agentziekin esperoko nuke arazoak izatea, baina askoz ere errazago eskuratzen ditut NASAko datuak Espainiako Meteorologia Agentziarenak baino”.\nUNESCOk adierazi du funtsezkoa dela ozeanoaren informazio-sistema partekatu eta ireki bat sortzea. Are gehiago, ikerketa-baliabideak partekatu eta kolaborazio-sareak indartzeko eskaera publikoa egin du. Haren iritziz, ezinbestekoa izango da munduko zientzia ozeanikoaren arkitektura aldatzea, hamarkada honetarako jarri dituzten helburuak lortzeko.\nIzan ere, herrialde guztiek ez dituzte ikerketarako baliabide berak. “Itsasoaren parte handi bat guztiona da —dio Canciok—, baina haren ikerketa eta ustiaketa nazio gutxi batzuen eskuetan dago, horretarako baliabideak dituztenen eskuetan bakar-bakarrik”. Eskualdeen interesak ere desberdinak dira: Asian joera handia dute itsas teknologia eta ingeniaritzarako; Europan, ozeano eta klimaren arteko harremana ulertu nahi izateko; Afrikan, giza elikadura eta osasuna asetzeko.\nEider Andonegi Odriozola, ozeanografoa eta AZTIko ikertzailea.\nZientzia guztiak inplikatzeko deia\nSistema sozioekologiko konplexua da itsasoa, eta benetako kudeaketa jasangarria lortzeak ikuspegi integrala izatea eskatzen du. Hartara, zientzia-alor guztiei egin die deia UNESCOk, itsasora begira jar daitezen: fisikariak, soziologoak, biologoak, ingeniariak, ekonomialariak, medikuak…\n“Denok elkarrekin lan egiten ikasi behar dugu —dio Andonegik—. Ez bakarrik zientzialariek, itsasoko beste eragileek ere: arrantzaleak, surflariak, administrazioa, herri-erakundeak… Begira zein den gure errealitatea: administrazioarekin elkartzen garenean, eragile bakoitzak bere helburua duenez eta gatazkak sortzen direnez, ez gara mahai berean esertzen. Ez dugu elkarrekin eztabaidatzen. Horrek ezin du horrela jarraitu”.\n“Are gehiago, esango nuke gizarte osoa inplikatu behar dela. Gizarte hezia behar dugu”, dio Canciok. Esnaolak ere bat egiten du: “Itsasoko baliabideen ustiaketa basatia ez da amaituko gizarteak gogor eskatzen ez duen arte. Aldaketak aldarrikatuz, edo ustiaketa-modu jakin batetik datozen produktuak ez kontsumituz… Kasuistika zabala da, baina beharrezkoa”.\nJesús María Blanco Ilzarbe, ingeniaria eta EHUko ikertzailea.\nHamarkadari begira, ikerketa-esparru bakoitzak dituen erronka nagusiez hausnartu dute Canciok, Andonegik, Esnaolak eta Blancok.\nItsas ekosistemen behaketan erronka handia ikusten du Canciok: “Tresna genomikoak txertatu behar ditugu itsas ikerketan. Behatoki genomikoak sortu behar ditugu: horrek erakutsiko digu nola aldatzen ari diren ekosistema itsastarrak, zenbateraino galtzen ari garen bioaniztasuna, eta itsasoko baliabide bioteknologikoen ikerketa eta ustiaketa jasangarria indartuko du, mikroorganismoena batez ere”.\nAndonegik arrantza-sektoreari ikuspegi kritiko batetik begiratu dio: “Arrantzaren kudeaketa-eredua hobetu behar dugu. Arrainen stock-ak nola dauden aztertu eta arrantza-kuotak ezartzen direnean, epe laburreko ondorioak baino ez dira begiratzen: zenbat harrapatu daitekeen, datorren urtean biomasa manten dadin. Gainera, espezie bakar bati begira egiten da kudeaketa. Ez da aztertzen espezie horren harrapaketak handitzeak zer eragin duen espezie horrekin erlazionatutako beste espezie guztietan. Esaterako, antxoaren harrapaketak handitzeak predatzaileetan ere nola eragingo duen jakin behar da. Predatzaileen gantz-edukia asko murriztu eta beren nutrizio-ahalmena murritz dezakete”. Argi du Andonegik: “Ekosistema-mailako kudeaketa egin behar da, erlazio trofiko osoak kontuan hartuko dituena. Gainera, klima-aldaketak ere erronka handiak jarri dizkigu mahai-gainean. Espezie-mugimenduek arrantza aldatuko dute”.\nEsnaolak ozeanografia fisikoari erreparatu dio. Satelite-irudiez baliatuta, ozeanoaren gainazalean zer gertatzen den ikertzen du. “Zientzialariek ez dakigu azaletik behera zer gertatzen den. Hamarkada honetan, gakoa izango da ozeanoaren egitura bertikal guztia ondo ulertzea”. Oinarri sendoa jarriko luke etorkizunerako, ondo ulertzea zirkulazio termohalinoa, korronteen eta mantenugaien zirkulazioa, eta, oro har, ozeanoaren dinamika baldintzatzen duten prozesu guztiak.\nItsasoko biodibertsitateak bizidun eta fenomeno harrigarriak ezkutatzen ditu. Costasiella kuroshimae nudibrankioa, esaterako, fotosintesia egiteko gai da, jaten dituen algen kloroplastoak bere eginda. Kleptoplastia deitzen zaio fenomeno horri. ARG.: Scuba Ponnie/Shutterstock.com.\nOlatu eta mareen energiaren teknologia hastapenetan dago oraindik. “Gehiago garatzeko, ondo ezagutu behar dugu olatu eta mareen barne-funtzionamendua, eta eredu atmosferiko sendo bat behar dugu. Izan ere, olatuak haizearen eraginez sortzen dira, eta hark bideratzen ditu norabide batean edo bestean. Horren ezagutza fluidodinamikoa da teknologia-mota honek hamarkada honetarako duen erronka handienetakoa”, uste du Blancok.\nBestalde, itsasoaren baliabide energetiko garatuena haizearen indarra da. “Gaur egun itsasoan jartzen diren aerosorgailu handiek ez dute zerikusirik duela bost urte eskas jartzen zirenekin. Tamainan asko handitu dira: 100 metroko luzera duten palak dira jada. Gainera, batzuk itsas hondoan finkatuak daude, baina besteak flotagarriak dira. Egitura flotagarriek asko handitu dute itsas parkeak garatzeko aukera”, azaldu du Blancok.\nLehen kostatik oso gertu jartzen ziren aerosorgailuak, haietan lortutako energia kontsumo-punturaino ekarri behar delako. “Arazo hori gainditzen doa jada, akoplamendu elektrikoaren eskema berriekin, urpeko kableekin, bai eta plataforma horiek garraiatzeko gai diren itsasontziekin ere. Orain, erronketako bat da hobeto ezagutzea itsasoak zer ezaugarri dituen kostaldetik urruti, eta itsas zabaleko haizearen eredu matematiko onak egitea, aerosorgailuak kokatzeko tokirik onenak identifikatzeko”.\nEsnaolak garrantzia eman dio datozen hamarkadetan kliman eta ozeanoan gertatuko diren aldaketak ulertu eta aurreikusteko gai izateari: “Ez dugu instalatuko olatuetatik energia eskuratzeko egitura bat, ingurumenean kalte egingo duena, baldin eta ziur ez bagaude datozen 50-100 urteetan aprobetxagarria izango dela. Hau da, ez duela balioko bakarrik 20 urterako, eta gerora etorriko diren aldaketengatik, ez duela errentagarritasunik izango”, dio Esnaolak.\n“Halako egiturak ezartzen ditugunean, lan handia egin behar dugu oraindik ozeanoko floran eta faunan duten eragina minimizatzeko —hausnartu du Blancok—. Esaterako, animaliek migratu ahal izan dezaten, halako makina handiek eragozpenik eragin gabe. Egitura erraldoiak jartzen ari gara, eta turbinek sortzen duten soinuak espezie asko desorientatzen ditu. Norvegia eta Danimarkako unibertsitateetan aztertzen ari dira jada nola interakzionatzen duen marrazoen, baleen edo foken sonarrak halako egiturekin, ikusteko nola jaso dezaketen seinale bat esanez “hemen egitura bat dago, eta ez da arriskutsua”. Horretarako, ordea, jakin behar dugu nola ulertzen duten animaliek sonarraren bidez. Beharrezkoa da. Bestela, egitura erraldoiak sartuko ditugu itsasoan, haiek zer eragin izango duten jakin ere egin gabe”.\nHaizearen energia da itsas energiaren teknologia guztien artean gehien garatu dena. Olatu eta mareen energiaren teknologia garatzeak ikerketa gehiago egitea eskatzen du; itsasoaren barne-funtzionamendua hobeto ezagutu eta eredu atmosferiko sendoagoa izatea, besteak beste. ARG.: Shaun Wilkinson/Shutterstock.com.\nItsasoko animalien biomimetika imitatzeko erronka ere badute ikertzaileek. “Marrazoen kasuan, ez da ulertzen nondik ateratzen den eraso edo ihes egin behar dutenean sortzen zaien indar ikaragarria. Giharrei begira bakarrik ez dago azaltzerik. Hidrodinamika ulertu behar dugu: azaleko mikroespikulen mugimenduak bakarrik azaldu lezake hori. AZTI eta PiE-EHUrekin lanean aritu gara, marrazoen espikulak imitatzeko. Itsaso barruan sartzen ditugun egitura erraldoi horien mugimendua eta hidrodinamika errazteko balioko du”.\nIkerketaz harago, ikertzaileen eta kudeatzaileen arteko harremana sakondu eta koordinazio-mekanismoak hobetzeko beharra ere ikusi du UNESCOk. Bestetik, hamarkada honetan egiten den lanak isla izan beharko luke legedian. “Espero izatekoa da hamarkada honetan hainbat protokolo adosten joango direla Nazio Batuak”, dio Canciok. Aurrekoa bioaniztasunaren hamarkada izan da, eta hainbat protokolo sinatu dira. Kartagenako protokoloa onartu zen —genetikoki eraldatutako organismoen ingurukoa— eta Nagoyako protokoloa —adierazten duena norbaitek beste herrialde bateko baliabide genetikoak hartu eta onura ekonomikoa lortzen badu, onura ekonomiko horren parte bat jatorrizko lurraldeari itzuli behar zaiola—.\n“Espero dut horrelako egitasmoak sortzen hasiko direla itsasoaren hamarkadan ere. Adibidez, Nagoyako protokoloak hutsune handi bat du jurisdiziorik gabeko itsasguneetan, itsasoaren bi herenek ez baitu inolako jaberik. Nor arduratuko da hango bioaniztasuna zaintzeaz? Hango onura guztiak lurralde aberatsak ari dira eskuratzen, horretarako baliabideak dituztenak. Nagoya 2.0 behar dugu”.\nPlanetako bigarren birika kolokan?\nBasoak eta ozeanoak dira planetaren bi birikak. Ozeanoetako fitoplanktonak sortzen du atmosferako oxigenoaren % 50 baino gehiago, eta gizakiok atmosferara igortzen dugun CO2-aren % 30 xurgatzen du. Ozeanoetako fotosintesiak klima-aldaketa leuntzen du horrela, baina atmosfera zaintzeko lan horretan, azidifikazioa datorkio bueltan: CO2 hori guztia uretan disolbatzean, itsasoaren pH-ak behera egiten du.\nDagoeneko hasi dira azidifikazioaren ondorioak pairatzen ozeanoko bizidunak: ondo osatu gabeko fintoplanktona azaldu da ur azidoenetan. Eskuineko kokolitoforoak kaltzifikazio eskasa azaltzen du ur arrunteko alearen aldean (ezkerrean). ARG.: UAB.\nIndustria Iraultzatik hona % 26 handitu da itsas zabaleko uraren azidifikazioa, eta askoz ere gehiago handitzea espero da. Ozeanoaren kimika aldatzen ari da, eta itsas bizitzak pairatu duen aldaketa bortitzena izan daiteke. Azidotasunak kaltzio karbonatoz egindako egiturak disolbatzen dituenez, itsasoko bizidunen egitura karedunak desegiten ditu. Ez bakarrik moluskuenak, krustazeoenak eta koralenak; itsasoan animalia askoren larba-egoeran dira behar-beharrezkoak egitura karedunak, hain zuzen ere beren bizitzako egoera zaurgarrienean.\nAre gehiago, plankton-espezie askok ere badute egitura kareduna. Eta ozeanorik azidoenetan, dagoeneko, hasi dira ikusten ondorioak: ondo osatu gabeko fitoplanktona azaldu da, kaltzifikazio eskasekoa. Hortaz, planktona —itsasoko elika-katearen oinarria eta planetaren birika den hori— kolokan jar dezake azidifikazioak? Planeta mailako krisia izan liteke, hala gertatuz gero.


Ama Josefa, Rikardo Otaño eta Jose Egino kaleetako bizilagunekin bilera egingo du Udalak asteazkenean\nBerriak Ama Josefa, Rikardo Otaño eta Jose Egino kaleetako bizilagunekin bilera egingo du Udalak asteazkenean\n2016/10/03, Astelehena - 13:39\nAma Josefa, Rikardo Otaño eta Jose Egino kaleetako bizilagunekin bilera egingo du Udalak aste honetan obren egungo egoera azaltzeko eta bizilagunek egindako proposamenen aurrean Udalaren erantzuna jakinarazteko. Bilera asteazken honetan, urriaren 5ean, izango da Elkargunean, arratsaldeko 18:00etan.\nEz da hau bizilagunekin egiten den lehenengo bilera. Udal arduradunak uztailean bildu ziren lanen inguruko xehetasunak azaltzeko eta behin bizilagunek bilera hartan mahaigaineratutako proposamenak aztertuta, Udalak hartutako erabakien berri emateko jarri du bigarren bilera hau, bide batez, obren nondik-norakoak azalduz.\nAipatu kaleetako obrak irailaren 5ean hasi ziren eta azaroaren erdi aldera bukatzea aurreikusten da.\nUdala Gipuzkoako Urak-ekin elkarlanean ari da obrak gauzatzen. Helburu nagusia da hondakin-uren eta euri-uren sareak banatzea. Lanei esker ur ihesak saihestuko dira, ur emaria eta presioa hobetu eta usain txarrak desagerrarazi.


Katalunia: Adios, ene maitia! (Gehigarria) – Heterodoxia\nKatalunia: Adios, ene maitia! (Gehigarria)\njoseba | 2019-02-23\n2018-11-12: Katalunia: Adios, ene maitia!\n2019-02-21: Katalunia: Adios, ene maitia! (2)\n2018-11-22tik 2019-02-21era, hiru hilabete hauetan, UEUko blog honetan Kataluniaz informazio pilo bat argitaratu dut.\nKatalunia: iruzurrez eta gezurrez hitz batzuk\nHona hemen denbora-tarte horretako tantatxo batzuk.\nIndependentzia eta hirigintza\nKatalunia: Iparra ez galtzeko, aldebakartasuna!\nProzesuzaleek esan zituzten gezur borobilak\nKatalunia: autonomismoa ala independentzia?\nKatalunia: Autodeterminazioa eta ‘Fake News’\nVilaweb: ‘menpeko’ egunkaria\nZentsuraren historia nonahi errepikatzen da\nProzesismoa, zertan den (Àstrid Bierge)\nProzesismoa, zertan den (Maria Vila)\nProzesismoa, zertan den (Diana Coromines)\nZentsura. Gezurrak nonahi. Fartsa totala, erabatekoa.\nBadakit. Ez dago itsuagorik ikusi nahi ez duena baino.\nAtzo arratsaldean familiako batek, Ainhoa-k, galdetu zidan ea zer gertatu zitzaidan, ea Kataluniaz ez\note dudan ezer gehiagorik idatziko. Ez zen bakarra, beste batek antzekoak aipatu zizkidan.\nAlde batetik poza hartu nuen, batzuek irakurtzen dutelako UEUko blog honetan azaltzen dena, eta gai dira kritikak eta iritziak niri esateko, baita zuzenean ere.\nBestetik, kezkatuta utzi ninduten. Ez zutelako ongi ulertzen zer dela eta utziko bide niokeen Kataluniaz gertatzen denaz argitaratzeari. Hori dela kausa, idazten ari naiz honako sarrera hau.\nAinhoa-ri esan nionenez, Katalunian gertatzen denaz ezin argiago dago aipatu ditudan autoreen lanetan baino. Ezin da argiago idatzi. Gogorra da, mingarria da. Baina horixe da egia.\nHalaber, hauxe gehitu nion: ahanzteko euskal kazetaritzaz edo dena delako horretaz. (Salbuespen gutxi batzuk badaude: Kazetaritza: independentziaren bermea)\nErrepikakor bilakatu naiteke, baina Kataluniaz gertatu delakoari buruz, dena argitaratu da. Den dena. Fartsa izan da. Ikaragarrizko fartsa.\nFartsa, gezur eta zentsuraren lekuko aproposak ondoko hauek dira, beste batzuen artean, ez askoren artean: Bernat Dedéu, Enric Vila, Diana Coromines, Maria Vila eta Àstrid Bierge.\nBai, egia da, atxilotuak izan zirenek epaiketetan oso ongi defendatu dutela autodeterminazio-eskubidea (hain ongi ezen euskaldun askotxo ziaboga handi bat ematen hasi baitira. Ibarretxe jauna ere bai?). Oso argi utzi dute ez dutela inolako deliturik egin, nazioarteko legalitatean aritu direla…\nBai, ados. Baina ez ahantzi inoiz, horiek beroriek Kataluniako jende asko, gutxienez 2,3 milioi engainatu zutela, goitik behera eta nahita!\nIndependentzia lortzeko aukera izan zutenean, Espainia noraezean egonda, atzera joan ziren, ez aparteko bildurra zirelako (horixe aitzakia ‘ona’ izango zatekeen), baizik eta dena aurretik planifikatuta zeukatelako, Espainiako gobernuarekin ‘hobeto’ negoziatzeko (sic).\nIrakurri berriro, mesedez, pilulak izeneko sarrerak:\nKatalunia: pilulak (5)\nKatalunia: pilulak (6)\nBai, noski, autodeterminazio-eskubidea defendatuko dut, hil arte!\nBai, dudarik gabe, Kataluniaren independentziaren alde egon eta egongo naiz, katalanek oraingo ‘liderrak’ alboratu ondoren lortuko duten independentziaren alde!\nBai, Euskal Herriaren independentziaren alde nago, eta hil arte egongo naiz, malgré hemengo politikari, kazetari, ekonomialari, sasi intelektual eta progre mota guztiak. Horien guztion gainetik ahaleginduko naiz eginkizun horretan, etengabe!\nBaina, bereziki ekonomia arloan segituko dut lanean UEUko blog honetan. Ekonomiak azken finean manatu egiten baitu.\nHorrek ez du suposatzen goian aipatutako Kataluniako autore horien lanak kontuan izango ez ditudanik. Ezta pentsatu ere ez!\nBaina, beste maila batean arituko naiz. Izan ere, soilik ideia berriak aipatuko dituztenean, blogera ekarriko ditut haien ekarpenak. Ez du merezi jadanik ezagutzen dugun fartsa izugarriaren inguruan behin eta berriz bueltaka ibiltzea!\nDudatan egotekotan, kontaktuan jarri nirekin, inolako arazorik gabe: josebafelix@outlook.es\n2019/02/24 at 12:35\n“… Tots, un per un, pensaven i creuen que la independència és impossible, i no pas per tota aquesta mandanga del 47% o la cançoneta de la violència, …”


Martin Landau aktorea hil da | Berria.eus\nKultura Martin Landau aktorea hil da\nMartin Landau aktorea hil da\n89 urterekin hil da aktore estatubatuarra, telebistan eta zineman ibilbide luzea egin ostean. Los Angelesko (AEB) ospitalean zela, "espero gabeko konplikazioek" eraginda hil da aktore ezaguna.\nMartin Landau, orain dela bost urteko argazki batean. Andy Rain / Efe\n2017-07-17 / Itziar Ugarte irizar\n1928an jaio zen Landau, Brooklyn auzoko (New York, AEB) familia judu batean. Marrazkilari lanetan hasi zen 17 urte zituela New York Daily News egunkarian, harik eta hura utzi eta 1950eko hamarkadatik aurrera aktore ibilbideari heldu zion arte. Alfred Hitchcock zuzendariak eman zion zinemarako lehen rol garrantzitsua, North by Northwest (1959) filmean, eta, telebistan, Mission: Impossible (1966-1973) seriean egindako lanak ekarri zion ospea.\nTelebistan, Landauk rol garrantzitsuak izan ditu The Outer Limits, Bonanza, Space: 1999, Murder: She Wrote eta Columbo telesailetan. Zineman, berriz, urte batzuetan lan gutxiago egin bazuen ere, 1980ko hamarkadatik aurrera zuzendari handiekin lan egiteko aukera izan zuen berriro; Francis Ford Coppolaren Tucker: The Man and His Dream (1988) eta Woody Allenen Crimes and Misdemeanors (1989) filmetan, kasurako. Behin baino gehiagotan izendatu zuten Oscar sarietarako, eta estatuaxka 1994an irabazi zuen azkenean, Tim Burtonek zuzendutako Ed Wood filmean egindako Bela Lugosi aktorearen interpretazioagatik. Urrezko Globoa ere irabazi zuen aktoreak pelikula harekin; baita aurretik ere, Tucker: The Man and His Dream eta Mission: Impossible lanekin.\nAzken urteetara arte, telebistan nola zineman jarraitu du Landauk. Frankenweenie (2012), Entourage (2015), Remember (2015) izan dira Landauk parte hartu duen azken lanetako batzuk.\nErdi Aroko Bilbo, museora ekarria\nEmisioak eten eta lau hilabete eta erdi geroago, ETB berriro ikusi ahal izango da Nafarroan bihartik\nEuskaltelek irabaziei eutsi die, bezeroak irabazita\nJavier Perez de Nanclares iheslari gasteiztarra hil da, Mexikon\nLazkanok, Ordorikak eta 'Zuhainpeko soinuak' proiektuak jasoko dituzte Musika Bulegoa sariak


Neurokirurgia - Wikipedia, entziklopedia askea.\nParkinson gaixotasunarako ebakuntza.\nNeurokirurgia buruaren gaixotasunen tratamendu kirurgikoaz arduratzen den espezialitate kirurgikoa da.\nNeurologia eta Neurofisiologiarekin oso lotuta daude neurozirujauak eta askotan elkarlanean ibiltzen dira.\nNeurokirurgia prozedura kirurgikoak behar dituzten nerbio-sistemaren gaixotasunen azterketa, diagnostiko eta tratamenduaz arduratzen den zientzia da. Neurokirurgiak gehien tratatzen dituen lesioen artean tumore-patologia, garun-hodietako patologia, orno-patologia, muin-patologia, traumatismo garezur-entzefalikoak, orno-traumatismoak eta hernia diskalak ditugu.\nOsakidetzan, Neurokirurgiaren zerbitzuak daude Santiago Ospitalean (Gasteiz), Donostian, Gurutzetan eta Basurtun (Bizkaia). 2008ko urriaren 10an, Neurokirurgia Euskal Elkarteak bere 25. urteburua ospatu du.\n(Gaztelaniaz) Sociedad Española de Neurocirugia\n(Frantsesez) Société Française de Neurochirurgie\nNeurokirurgia Euskal Elkartea - Sociedad Vasca de Neurocirugía


Egitarau zabala Urdaneta auzoko San Martin jaietan . diariovasco.com\nEgitarau zabala Urdaneta auzoko San Martin jaietan\nHerri kirol jaialdia. Bihar eguerdian Urdanetako frontoian.\nAiako Urdaneta auzoak San Martin jaiak ospatzen ditu, asteburu honetan hasi eta azaroaren 13a bitartean luzatuko dutelarik jai egitaraua.\nAsteburu honetan Urdanetara hurbiltzen direnek nahiko ekitaldi aurkituko dituzte. Honela, gaur arratsaldean, 16:00etatik aurrera, Gorritiren ikuskizuna bere animaliekin; ondoren, txokolatada banatuko da. Gaueko 21:00etan, bertso-afaria Indamendi elkartean Amets Arzallus eta Andoni Egaña bertsolariekin, eta Izer eta Alabier trikitilariekin. Bertso saioaren ondoren, kalejira frontoira. Gauerdian Ximor taberna zabalduko dute eta 02:00etatik aurrera, DJ Olaberriren musika saioa.\nEgitarauak bihar jarraituko du, Jubilatuen Egunarekin. Eguerdiko 11:30ean meza nagusia izango da; ondoren, palaz banakako pilota partiden finala; 13:00etan hasita, herri kirol saioa, Izetaren Eskolako harri-jasotzaileekin. Giroa jartzen Sebastian Lizaso eta Peñagarikano bertsolariak, eta Narbaiza eta Laja II trikitilariak.\nOndoren, auzoko adinekoen bazkaria Indamendi elkartean. Arratsaldean berriz, 18:30ean kalejira tabernaz taberna bertsolariekin eta trikitilariekin eta gaueko 22:30etik aurrera, auzoko Ximor tabernan Laja II-na eta Narbaiza trikitilariak.\nEgitarauak, azaroak 11, datorren ostirala, San Martin egunarekin izango du jarraipena, 11:00etako meza nagusiarekin.


''Herritik herriarentzat' jaietan lan egiteko prest'. Egilea(k) GOROSTIDI, Xabi. , Goiena Komunikazio Taldea 2017 (2)\n... Eguneko txupinarekin hasiko dira lehen garagardoak zerbitzatzen.\n...en mailako ikasleak prest agertu ziren bazkariko zerbitzatze lanak egiteko, eta horri esker egingo da bazkaria Uarkapen....\n...hiago jateko gogoz gauza gozo-gozoren bat zerbitzatu didatenean.\n'Eguraldiak lagundu ez arren, Pentekoste jaiak 'oso ondo' joan dira'. Egilea(k) VITORIA, Ane. , Goiena Komunikazio Taldea 2017 (1)\n...gerturatu dira herri bazkarira. Udalak alkohola ez zerbitzatzeko hartutako erabakiarekin zerikusia izango du seguruen herrit...\n'Elkarbizitzen laguntzen du protokoloak'. Egilea(k) CONSUMER. Consumer, Eroski S. Coop. 2007 (3)\n...eti: ez ahaztu janaria berak ekarriko digula, zerbitzatuko digula, zikin zaitzakeena, zerbait gertatuz gero molestatuk...\n...an, aurreneko platera ekartzean mahaikide guztiak zerbitzatu arte itxaron egin behar da; bigarren platerean, ez: aurrene...\nJana zerbitzatzean, aurreneko platera ekartzean mahaikide guztiak zerbitzatu a...\n...ona ateratzen bada, lasai asko 2.500 pintxo zerbitzatzen ditugu. Ezin gara barratik mugitu, eta zerbitzari guztiak j...\n...>, besteenganako maitasunera eramaten gaitu, besteak zerbitzatu eta laguntzera, horrexek baretzen baitu arima.\n'Geisha: loreen ilunabarra dokumentala', 'Haratago'n. Egilea(k) ERREDAKZIOA. , Euskal Irrati Telebista 2012 (1)\n...>-tresnak jotzen eta tea bertako ohituren arabera zerbitzatzen erakusten diote, besteak beste.\n...0-18:00, bazkaria zerbitzatzeko; 18:00-22:00 sagardoa zerbitzatzeko; eta 16:30-20:30 kamisetak saltzeko�. Izena emateko idatzi ...\n... hauetan behar dugu jendea: 13:00-18:00, bazkaria zerbitzatzeko; 18:00-22:00 sagardoa zerbitzatzeko; eta 16:30-20:30 kamise...\n...tan ezagutzen dugun menua eurenean hasi zen zerbitzatzen: bakailoa, txutela, gazta eta intxaurrak.\nZine ororen xede da ikuslea zerbitzatu eta atsegin eragitea, entretenimenduaren bidez edo hausnark...\n...ertu diren eragileek. Jatetxeaz gain, 24 orduz zerbitzatuko duen McAuto zerbitzua eskainiko du enpresak, erabiltzailear...\n...u ditu, hala nola botila oso goian jarrita zerbitzatzen dela, edalontzian aparra ateratzeko, eta soilik -edo nagusi...\n...> txakolina? Denak, bakoitza bere momentuan. Zerbitzatzen laguntzeko tapoitxoa, bai ala ez? Behar duenak bai. Sagardo...\n...ori egiten diete, eta bestearekin herritar guztiak zerbitzatzen dituen osasun sistema publikoa kimatuz doaz. Frantziako Ase...\n'Vinos y Bodegas D.O.Navarra', Nafarroako ardoaren bidea egiteko gida. Egilea(k) ERREDAKZIOA. , Euskal Irrati Telebista 2009 (1)\n...teak beste. Aurkezpenaren ostean, aperitibo bat zerbitzatuko zaie bertaratutakoei.\n...asieran sinatu zuen Leopoldo erregearen Force Publiquen zerbitzatzeko kontratua, eta urte bereko abuztuan iritsi zen Afrikako bih...\n...artzekoa da SKU 2ren moda-modako sukaldetik zerbitzatzen den kartaren erreferentzia, batez ere nazioarteko sukaldari...\n...rkeztu ondoren, bururatu zitzaidan -liburu dendan zerbitzatu zizkiguten hornigaien eraginpean, ziurrenik- euskal kritika...\n04/08 sumarioa. Auzipetuen agerraldia. Eskubideen jabe izan nahi dute. Egilea(k) SAGARZAZU, Jokin. Berria, Euskal Editorea SM 2015 (1)\n...trazioak bakea eta bizikidetzaren sendotzearen helburua zerbitzatu beharko luke: egokiera desberdin eta berri batera egokituta...\n...na eskutan. KOLDO sukaldetik dator, kafearekin. Kafea zerbitzatzen die.\n...>LUKAS ek eman egiten dio zukua. AITOR rek zerbitzatu eta LUKASi.\nKARLOSek janaria zerbitzatzen dio.\n32. artikulua.- Edari alkoholdunak zerbitzatzen diren establezimenduetan sartzea eta egotea.\n... da 16 urte baino gutxiagokoak edari alkoholdunak zerbitzatzen dituzten establezimendu publiko itxietan sartzea eta egotea...\n...in nagusikorik gabe badoaz, edari alkoholdunak zerbitzatzen dituzten establezimendu publiko itxietan sartzen eta egoten...\n10. atala: Goazen harira. Egilea(k) , GOENKALE. Goenkale, Euskal Irrati Telebista 2011 (2)\nKANDIDOk erdian zabalik dagoen botilatik ardoa zerbitzatu bi kopetan.\nITXASO.- Baina esan, zer? Kafeak zerbitzatu?\nLUPE purea zerbitzatzen hasten da.\n10. atala: Urrutiko intxaurrak. Egilea(k) , GOENKALE. Goenkale, Euskal Irrati Telebista 2008 (5)\nArdoa dagoen mahaira inguratu eta KANDIDO k ardoa zerbitzatzen dio.\n...> , KITO eta IMANOL elkarrekin daude. ABEL ardoa zerbitzatzen ari zaie.\nABEL ek botila kentzen du LUKAS i ardoa zerbitzatu aurretik.\nKANDIDO k ardo botila bat hartzen du eta zerbitzatzen hasten da.\nKANDIDOk zerbitzatu egingo dio eta gero bere edalontzia bete eta kopa jasoko du...\n...ari baitziren ezteiak ospatzen, mahaiak oparo zerbitzaturik, Po ibaiaren ibarretik Alpeetarainoko jaki fin eta era guzt...\nALIZIA.-( zerbitzatu bitartean) Ba uste dut, aspaldiko partez hondartza aldera i...\n102. atala: Mariren alabak. Egilea(k) , GOENKALE. Goenkale, Euskal Irrati Telebista 2010 (3)\nIGONE k kafea zerbitzatzen dio ALIZIA ri .\nTXIMISTA k bi baso zerbitzatzen ditu eta topa egin ondoren, biek batera edaten dute.\nKOLDO.- Hara, hara. Ugazaba gu zerbitzatzen. Zorteko gaudek, Andoni!\n102. atala: Sekretu katea. Egilea(k) , GOENKALE. Goenkale, Euskal Irrati Telebista 2009 (2)\n...ela oso gogoko. KEVIN ek beste kopa bat zerbitzatzen dio.\n...>) eta begiak gorrituta. Eseri egiten da eta kafea zerbitzatzen du. Pentsakor geratzen da une batez, bere baitan bildua.\nMahaian eserita KARLOS eta LEO. IGONEk kafeak zerbitzatzen dizkie.\nMARGARI zerbitzatzera. JOXEAN penatuta. MARGARI itzultzean...\n...oa dauka ondoan. MIMI dator bientzako gosariarekin. Zerbitzatu.\nMARGARI zerbitzatzen, eta bitartean JOXEANi.\n...ldu eta ikusi badagoela kafea eta katilu batean zerbitzatu.\nEta MIREIAK berak ere kafea zerbitzatu katiluan.\nMIREIA.- (ardoa zerbitzatuz) Hitz egin dut medikuekin. Ez omen dago etxera ekartzeko ar...\nMIMI: Jatetxean motelegi zerbitzatu omen zieten.\n... Eseri egiten da. LEONORrek kafetegia hartzen du, zerbitzatzeko asmoz. KANDIDOk gerarazi egiten du.\nLEONORrek onespen keinua egiten du. KANDIDOk zerbitzatzen du kafea.\nLEONOR kafea zerbitzatzeari lotzen zaio.\nBakarrik geratzean, GERMAN ek edateko zerbait zerbitzatzen du. Trago batean edaten du. Berehala, ordea, ALIZIA jaisten...\n106. atala: Bigarrenean, baietz. Egilea(k) , GOENKALE. Goenkale, Euskal Irrati Telebista 2010 (4)\n...i. Musika atsegina. Eseri egiten da eta ardoa zerbitzatzen du bi kopatan. KOLDO iristen da.\n...RNE badoa eskaileretan gora. KANDIDO k kopatxoa zerbitzatzen du. Topa egiten dio aireari.\nKANDIDO k irri egiten du. Kopak zerbitzatzen ditu. KANDIDO k kopa luzatzen dio.\nITXASO garagardoa zerbitzatzeari lotzen zaio.\n...a bukatu dute. GERMAN xanpain botila ireki eta zerbitzatzen hasten da.. MIMI aulkitik altxatzen da koparekin.\nMIMI k ardoa zerbitzatzen du.\nKARLOS.-(kafea zerbitzatuz)Eta Milena?\nKOLDOk kafea zerbitzatu LEOri eta ITXASOri begirada zorrotza.\nKANDIDO ez da altxatzen zerbitzatzera, eta LEO k desilusiotxoa hartzen du. Sukaldera doa kikara b...\nKafea zerbitzatzen die IBONek.\nKOLDO k irribarre egiten du. Janaria zerbitzatzeari lotzen zaio.\n109. atala: Egia aurrez aurre. Egilea(k) , GOENKALE. Goenkale, Euskal Irrati Telebista 2010 (2)\n...eukan sagar bat hartu eta BEZEROA ri freskagarria zerbitzatzen dio.\nIMANOL barran dago. IGONE k ardoa zerbitzatzen dio.\nIGONE: (Ebakia zerbitzatuz) Hementxe, Lukas...\n... beti izan naiz zoriontzu Jainkoaren ondoan, Jainkoa zerbitzatzen...\nITXASO: ¡Pues claro!Arraldeko kaferik onena zerbitzatzen duzuela onartu behar...\n11. atala: Ez niregana hurbildu!. Egilea(k) , GOENKALE. Goenkale, Euskal Irrati Telebista 2008 (5)\n...oek buruaren mugimenduarekin eskerrak ematen dizkiote. Zerbitzatu eta gero, IKERNEk burua altxatu eta JOANA ikusten du parez ...\nALIZIAk esker onez zerbitzatzen dizkio pintxoa eta ardoa. Bitartean, JOANA jaisten da goiko...\n...ta oliba platertxo bat dakartzala. Terrazako bezeroei zerbitzatzen ari da eta lehenengo aldia izan arren, erraztasun handiz mo...\n...e eta barran bikote bat dago. ALIZIA mahai bat zerbitzatzen ari da. KANDIDO sukaldetik irteten da eta barra ondoan gera...\n...DIDO Andoniri begira, tentsio handiz. MARGARIk kafeak zerbitzatu eta botila hartzen dio KANDIDOri.\nKAR tabernara sartuko da eta nork zerbitzatuko zain geratuko da.\n" Zerbitza itzazue zeuen buruak; hor dago kafe-tresna" esanez Mr. Jame...\n...arropa gutxirekikoak ari ziren edariak zerbitzatzen. Zoria bakan batzuek bakarrik eskuratuko zuten zoritxarrez....\nJOANA.- Esan diat, edariak-eta zerbitzatu! Eta bueno, tarteka bezeroekin hitz egin.\n...ANA.- Bai, azafata bezala. Edariak eta kanapeak zerbitzatzen ditiat.\nJOANA.- Zerbitzatu beharra daukat, badakizu.\n...> afaltzen ari dira. (Ahal bada neskamea zerbitzatzen, isilik). AITORrek ez du jasotzen burua plateretik. KLAUDIA...\nGARBIÑE kafeak zerbitzatzen. AXUNek aurpegi txarrarekin begiratuko dio kafea ateratzen ...\n112. atala: Egiaren gordina. Egilea(k) , GOENKALE. Goenkale, Euskal Irrati Telebista 2009 (3)\nNAROA k xanpaina zerbitzatzen dio NEKANE ri .\nALIZIA barra barruan dago bezero batzuei zerbitzatzen. NAIA kaletik korrika sartzen da.\nGERMAN kopa zerbitzatzen ari da.\nEta ITXASO mahaietako jendeari zerbitzatzera joango da.\n...asun-agiria eskatzen hasi beharko dut, xanpaina zerbitzatzen hasi aurretik...(barre)\n...pixkat hartuko diat...(eta esne pixka bat zerbitzatzen du beretzat)\nKANDIDO k ardoa zerbitzatuko dio eta bitartean;\n...zuzenean. ITXASO zerbitzari lanetan. Garagardo bat zerbitzatzen dio bezero bati. Sexy puntu batekin.\nKEVIN edalontzi handiago batekin dator. Han zerbitzatzen dio botila zerbeza.\n114. atala: Eskerrak hemen zauden. Egilea(k) , GOENKALE. Goenkale, Euskal Irrati Telebista 2011 (3)\n...il, erlojuari begira eta urduri. Kopa bat zerbitzatu eta tragoxka bakarrean edaten du.\nMANEXek garagardoa zerbitzatzen dio.\nTXIMISTA bezeroei zerbitzatzera. IBON harrituta.


Nilopar — Steemit\nmyatminlu343456 (42)in #esteem • 4 years ago (edited)\n5 moduak hizkuntza berri bat ikasteko moduak zure karrerako ikuspegiak lagun dezake\nKomunikazioa benetako moneta globala da. Gure munduaren gero eta interkonektatuen munduan globalizazioaren gurpilak mantentzen dituen gauza da.\nHizkuntza berri bat ikastea (literalki) aukera berrien mundu zabala ireki daiteke, bai sozialki bai kulturalki.\nBaina zure karrerari dagokionez, hizkuntza berri bat ikastea arrakasta izateko katalizatzaile bat izan daiteke eta lehiaketaren gaineko abantaila ematen dizu?\nErantzuna "bai" esanguratsua da.\nHona hemen 5 arrazoi zoragarri zergatik hizkuntza berri bat ikastea zure karrera-irtenbideak hobetzeko:\nEzagutu aukera berriak\nHizkuntza gaitasunak oso gauza onak dira, batez ere oporretan edo atzerrira bidaiatzen duzunean. Baina aukera berri bat ere irekitzen dute globalizazioaren aurrerapen gisa. Jarraian, zure ibilbideen nahiak, hizkuntza batengandik ikasten dutenak lehiaketa abantaila handi bat duzu arlo guztietan, salmentak eta merkaturatzeak turismoa, banku-zuzenbideetatik eta gobernutik lanera arte irakaskuntzan. Interpreteen eta itzultzaileen artean, handitzen ari da oraintxe bertan, eta zeure burua topatu ahal izango duzu. Zure hizkuntza trebetasunak sendoa dira.\nEgin diru gehiago\nLondon-en oinarritutako ikertzaileen agentzia Euro London-en ikerketaren arabera, atzerriko hizkuntzak hitz egiten duenez, irabazi potentzia% 15eraino igo daiteke. Hiztun gehiago hitz egiten baduzu eta hobeto hitz egiten baduzu, zenbat eta handiagoa izan, orduan eta handiagoa izango zara. nahia.\nHobetu zure kontratazio irtenbideak\nMerkataritza Ganberako britainiarrek berriki jakinarazi zuten atzerrian negoziatu nahi duten enpresen% 60 atzera egiten dutela hizkuntza-oztopoak direla-eta. Bat-bateko hizkuntza trebetasunekin bat egiten baduzu, paketearen gainetik igoko zara.\nLangile hobea izatea\nBeste hizkuntza bat ikastea beste kultura batzuei, adimen irekia eta diziplina mentala erakusten diegu. Enpresarien bila dabiltzan trebetasun baliotsu guztiak, batez ere interesik ez dutenak. Hitzen eta beste hizkuntza baten gramatika ikasten hasten zara. mundu interkonektatu baten parte dela ulertzen dugunean. Askok enpresaburuek kezka sentikorra duten pertsonei modu aktiboan bilatzen saiatzen dira. Batzuek uste dute trebetasun horiek zure interakzioekin ere laguntzen dituztela, baita ingelesez hitz egitean ere.\nLortu aurrera azkarrago\nEgun eta adin honetan lehiakortasun-ertzean ematen duzun guztia zure prospektibitatea hobetzen lagunduko du. Askotan, atzerriko hizkuntzak leku berean lehiatzen diren hautagaiak bereizten ditu. Batez ere, zure negozioak kanpoko interesak baditu. Beste kulturahelps ulertzeko esperientzia ezinbestekoa Atzerrira bidaiatzeko edo atzerritarrei zure lanaren zati gisa jardun nahi baduzu, beste atal batzuk ere ireki ditzakezu ateak irekita. Baina hobeto esanda, hobe duzu zure ibilbidearen prospektiba. Sarritan, erantzukizun handiagoak sor ditzake eta horrekin irtenbide hobeak eta soldata hobeak datoz.\nLex Baker frankizien Frankiziaren Kudeaketa eta Garapen Zuzendaria WSE-k Frankizien Kudeaketa eta Garapeneko zuzendaria bi hamarkada baino gehiago daramatza WSErekin, eta ingelesez ikasteko duen eraginaren berri izan du lehenik herrien bizimoduan. Gaur egun, WSE kontzeptua maketin berriari ezarritako eta egiaztatutako frankiziaren eredua. Ulertu nahi duzunari buruzko informazio gehiago nahi baduzu, jarri harremanetan Lex Bakerrekin,\nHi, I'm a resteem bot. Would you like your last blog post resteemed to over 33,800 followers? If so, then go here: https://steemit.com/@a-0-0\nServer time: 14:53:47 Account Level: 0\nTotal XP: 40.85/100.00


Barakaldoko Udaltzaingoak furgoneta berria estreinatuko du - Deia\ndeia.eus 14.01.2021 | 16:09\nBARAKALDO. Barakaldoko Udaltzaingoak furgoneta berri bat izango du. Ibilgailuak trafiko-seinale desberdinak, alkoholemia-kontrolak egiteko etilometroa, ordenagailua eta inprimagailua dauzka, baita trafiko-istripuetan esku-hartzeko material egokia ere. Herritarren Segurtasuna eta Babes Zibila Arloko zinegotzi Ángel Madrazok furgoneta berriaren aurkezpena egin du.\n"Trafikoko jarduketetarako erabiliko da furgoneta, istripuaren larritasunak edo konplexutasunak hala eskatzen duenean, bai eta komisaria mugikor gisa ere. Sortzen diren beharren arabera, ibilgailua zentrotik urrunen dauden auzoetan egongo da, hala behar duten bizilagunek mota guztietako salaketak bideratu ahal izan ditzaten, Lasesarreko polizia-etxera joan beharrik gabe ", azaldu du Madrazok.\nHorrela, Herritarren Segurtasuna eta Babes Zibila Arloaren helburua lortzen da, alegia, Udaltzaingoaren zerbitzuak Barakaldoko herritarrengana hurbiltzea.\nEuskadiko udaltzaingo guztien irudia homogeneizatzeko onartutako parametroen arabera errotulatu da furgoneta berria, eta ibilgailua erostea eta barruko ekipamendua prestatzea 41.729,4 euro izan da\nÁngel Madrazok gogorarazi duenez, 2019ko irailetik aurrera Udaltzaingoko agenteek beren lana egiteko zituzten baliabideak hobetzeko egin dituzten jarduketen barruan dagoela furgoneta berria erostea.\nAzken urtean, ildo horretan, transmisio-gela eraberritu da, espazioa optimizatzeko eta udalerrian instalatutako segurtasun-kamerak hobeto ikusteko; eta arma berriak erosi dira agente guztientzat, bai eta erabilera pertsonaleko txalekoak ere, polizia guztiek herritarren segurtasuneko zereginak babes egokiarekin egin ahal izan ditzaten.\nBerriki, defentsa hedagarriak, emisore berriak eta bateriak ere erosi dira zaharrak ordezteko, baita hornidura pertsonaleko elementu berriak ere, eta horiek datozen asteetan emango zaizkie agenteei, pandemiak eragindako atzerapenik ez badago.\n5 PATRUILA-AUTO BERRI\nMadrazok adierazi duenez, 5 patruila-auto berri daude esleipen-fasean, eta laster berrituko dute egungo ibilgailuen flota. "Pandemiak zailtasunak sortu dituen arren, eskuratutako elementu guztiak iragan 2020an eta 2021eko lehen hilabeteen barruan esleitu, fabrikatu eta entregatzeko epeak etenez, plantillari materiala berritzeko agindutako konpromiso guztiak beteko ditugu ", zehaztu du.\n2021eko urte honi begira, Ángel Madrazok adierazi du Udaltzaingoak zituen material-beharrak bete ondoren, aurtengo helburua polizia-ereduaren azterketa amaitzea dela, hainbat alderdi politikok, langileen eta auzo-elkarteen ordezkariek, eta udalerrian presentzia duten merkatariek osatutako mahaiaren esparruan. Horrez gain, plantillako lanpostu huts guztiak osatu nahi dira onartu berri den 2020ko LEParekin eta 2021erako aurreikusitako LEParekin.